02017O0038 — FI — 01.04.2022 — 003.001

Tämä asiakirja on ainoastaan dokumentoinnin apuväline eikä sillä ole oikeudellista vaikutusta. Unionin toimielimet eivät vastaa sen sisällöstä. Säädösten todistusvoimaiset versiot on johdanto-osineen julkaistu Euroopan unionin virallisessa lehdessä ja ne ovat saatavana EUR-Lexissä. Näihin virallisiin teksteihin pääsee suoraan tästä asiakirjasta siihen upotettujen linkkien kautta.

►B EUROOPAN KESKUSPANKIN SUUNTAVIIVAT (EU) 2017/2335, annettu 23 päivänä marraskuuta 2017, yksityiskohtaisten luotto- ja luottoriskitietojen keruumenettelyistä (EKP/2017/38) (EUVL L 333 15.12.2017, s. 66)

Muutettu:









▼B

EUROOPAN KESKUSPANKIN SUUNTAVIIVAT (EU) 2017/2335,

annettu 23 päivänä marraskuuta 2017,

yksityiskohtaisten luotto- ja luottoriskitietojen keruumenettelyistä (EKP/2017/38)







I LUKU

YLEISSÄÄNNÖT

▼M2

1 artikla

Kohde ja soveltamisala

Näissä suuntaviivoissa vahvistetaan kansallisten keskuspankkien raportointivelvoitteet asetuksen (EU) 2016/867 (EKP/2016/13) nojalla kerättyjen luottotietojen ja vastapuolten viitetietojen toimittamisen osalta. Näissä suuntaviivoissa vahvistetaan erityisesti

a) luottotietojen ja vastapuolten viitetietojen keruuta ja toimittamista koskevat yksityiskohtaiset velvoitteet;

b) menettelyt ja standardit näiden tietojen toimittamiseksi EKP:lle;

c) kansallisten keskuspankkien toteuttamaan luottotietojen ja vastapuolten viitetietojen keruuseen sovellettavat poikkeukset ja harvempi ilmoittamistiheys;

d) järjestelmä, jonka mukaisesti kansalliset keskuspankit voivat vapaaehtoisesti osallistua järjestelyihin luottotietojen osajoukkojen ja niihin liittyvien vastapuolten viitetietojen toimittamiseksi ja jakamiseksi ja edelleen tiedonantajille suuntautuvien palautusmekanismien luomiseksi tai parantamiseksi (jäljempänä myös ”AnaCredit –palautusmekanismijärjestelmä”);

e) tietojen laadunvalvontavaatimukset kansallisille keskuspankeille.

▼B

2 artikla

Määritelmät

Näissä suuntaviivoissa käytetyillä käsitteillä on sama merkitys kuin asetuksessa (EU) 2016/867 (EKP/2016/13) määritellyillä käsitteillä.

Näissä suuntaviivoissa sovelletaan myös seuraavia määritelmiä:

1) ’luottotiedoilla’ tarkoitetaan yksityiskohtaisia luottotietoja ja luottoriskitietoja;

2) ’tietoja antavan jäsenvaltion ulkomaisella sivukonttorilla’ tarkoitetaan ulkomaista sivukonttoria, jonka kotimaa on tietoja antavassa jäsenvaltiossa ja joka on oikeudellisesti riippuvainen osa luottolaitosta, jonka kotimaa on jossain toisessa tietoja antavassa jäsenvaltiossa;

3) ’yrityksen pääkonttorilla’ tarkoitetaan oikeushenkilöä, josta ulkomainen sivukonttori on oikeudellisesti riippuvainen osa;

4) ’kotimaisella kansallisella keskuspankilla’ tarkoitetaan sellaisen tietoja antavan jäsenvaltion kansallista keskuspankkia, joka sijaitsee sellaisen luottolaitoksen kotimaassa, josta ulkomainen sivukonttori on oikeudellisesti riippuvainen;

5) ’isäntävaltion kansallisella keskuspankilla’ tarkoitetaan sen tietoja antavan jäsenvaltion kansallista keskuspankkia, joka sijaitsee ulkomaisen sivukonttorin kotimaassa;

6) ’RIAD-koodilla’ tarkoitetaan jokaisen vastapuolen yksilöllistä vastapuolitunnistetta, jota kansalliset keskuspankit käyttävät raportoidessaan EKP:lle;

7) ’toimivaltaisella kansallisella keskuspankilla’ tarkoitetaan vastapuolten viitetietoja koskevia tehtäviä ja vastuita määriteltäessä sen tietoja antavan jäsenvaltion kansallista keskuspankkia, joka sijaitsee vastapuolen kotimaassa. EKP:tä pidetään toimivaltaisena kansallisena keskuspankkina niiden vastapuolten osalta, joiden kotimaa ei ole tietoja antavassa jäsenvaltiossa;

8) ’tiedot antavalla kansallisella keskuspankilla’ tarkoitetaan vastapuolten viitetietoja koskevia tehtäviä ja vastuita määritettäessä tietoja antavan jäsenvaltion kansallista keskuspankkia, joka antaa EKP:lle viitetiedot vastapuolista, joiden kotimaa on jossain toisessa jäsenvaltiossa;

9) ’lopputiedolla’ tarkoitetaan tietoja, jotka EKP luo luottotietojen ja vastapuolten viitetietojen soveltamisalalla;

10) ’tietojen laadunvalvonnalla’ tarkoitetaan lopputietojoukon laadun varmistamista, vahvistamista ja ylläpitoa tietojen laadunvalvontatavoitteiden, tietojen laadunvalvontamittarien sekä laadunvalvonnan kynnysarvojen käytön ja soveltamisen avulla;

11) ’tietojen laadunvalvontatavoitteella’ tarkoitetaan vertailuarvoa lopputietojoukon laadun arvioimiseksi;

12) ’tietojen laadunvalvontamittarilla’ tarkoitetaan tilastollista indikaattoria, jolla mitataan, missä määrin tietty tietojen laadunvalvontatavoite on saavutettu;

13) ’tietojen laadunvalvonnan kynnysarvolla’ tarkoitetaan sellaista tarkastamistyön vähimmäistasoa, joka vaaditaan tiettyä laadunvalvontatavoitetta koskevien tietojen laadunvalvontakehyksen mukaisten vaatimusten täyttämiseksi;

▼M1

14) ’osallistuvalla kansallisella keskuspankilla’ tarkoitetaan AnaCredit- palautusmekanismijärjestelmään osallistuvaa liitteessä IV mainittua kansallista keskuspankkia;

15) ’vastaanottavalla kansallisella keskuspankilla’ tarkoitetaan osallistuvaa kansallista keskuspankkia, joka ottaa vastaa EKP:n palautusmekanismin tietosarjan 16 d artiklan mukaisesti;

16) ’vähimmäistietosarjalla’ tarkoitetaan sellaisten luottotietojen ja niihin liittyvien vastapuolten viitetietojen vähimmäisosajoukkoa, joita osallistuvat kansalliset keskuspankit keräävät asetuksen (EU) 2016/867 (EKP/2016/13) nojalla ja jotka yksilöidään liitteessä III täsmennettyjen tietoattribuuttien avulla;

17) ’operatiivisella attribuutilla’ tarkoitetaan EKP:n palautusmekanismin tietosarjan sellaista tietoattribuuttia, jota käytetään ainoastaan EKP:n palautusmekanismin tietosarjan ja kansallisten keskuspankeilta tiedonantajille suuntautuvien palautusmekanismien hallinnointiin ja valmisteluun ja joka on liitteessä III määritelty ’operatiiviseksi attribuutiksi’;

18) ’muuttuvalla attribuutilla’ tarkoitetaan EKP:n palautusmekanismin tietosarjan tietoattribuuttia, joka ei kuulu vähimmäistietosarjaan eikä ole operatiivinen attribuutti;

19) ’EKP:n palautusmekanismin tietosarjalla’ tarkoitetaan sellaisten luottotietojen ja niihin liittyvien vastapuolten viitetietojen vähimmäisosajoukkoa, joita osallistuvat kansalliset keskuspankit keräävät asetuksen (EU) 2016/867 (EKP/2016/13) nojalla, ja jotka yksilöidään liitteessä III täsmennettyjen tietoattribuuttien avulla;

20) ’säännönmukaisella toimituksella’ tarkoitetaan EKP:n palautusmekanismin tietosarjan säännönmukaista kuukausittaista toimitusta 16 d artiklan mukaisesti vastaanottavalle kansalliselle keskuspankille palautusmekanismeihin liittyviä tarkoituksia varten;

21) ’tulevalla velallisella’ tarkoitetaan instrumenttia tarkasteltavalta toimijalta hakevaa oikeushenkilöä tai sen osaa, jonka kotimaa on missä tahansa maassa;

22) ’ad hoc -tietopyynnöllä’ tarkoitetaan osallistuvan kansallisen keskuspankin pyyntöä saada EKP:ltä luottotietoja ja niihin liittyviä vastapuolten viitetietoja instrumenteista, jotka liittyvät ainakin yhteen tulevaan velalliseen;

23) ’golden copy -versiolla’ tarkoitetaan asetuksen (EU) 2016/867 (EKP/2016/13) mukaisesti kerättyjen luottotietojen ja niihin liittyvien vastapuolten viitetietojen virallista pääversiota, joka luodaan EKP:n tarkastettua, että tiedot täyttävät kyseisessä asetuksessa vahvistetut laatustandardit;

▼M2

24) ’tiedontuotantojaksolla’ tarkoitetaan ajanjaksoa, joka alkaa kansallisen keskuspankin toimittaessa tiedot EKP:lle asetuksen (EU) 2016/867 (EKP/2016/13) mukaisesti ja päättyy jäljempänä 19 a artiklassa tarkoitetun raportointikalenterin mukaisen tiedontuotantosyklin päättyessä.

▼B







II LUKU

LUOTTOTIETOJA JA VASTAPUOLTEN VIITETIETOJA KOSKEVAT KANSALLISTEN KESKUSPANKKIEN RAPORTOINTIVELVOITTEET

3 artikla

Luottotietoja ja vastapuolten viitetietoja koskevat kansallisten keskuspankkien yleiset raportointivelvoitteet

Kansallisten keskuspankkien on koottava ja toimitettava EKP:lle luottotiedot ja vastapuolten viitetiedot asetuksen (EU) 2016/867 (EKP/2016/13) liitteissä I–IV olevien kaavioiden mukaisesti, tämän rajoittamatta kansallisten keskuspankkien oikeutta myöntää poikkeuksia tai sallia harvempi ilmoittamistiheys kyseisen asetuksen 16 artiklan mukaisesti.

4 artikla

Kansallisten keskuspankkien erityiset raportointivelvoitteet, tiheys ja määräajat

1. Kansallisten keskuspankkien on toimitettava EKP:lle asetuksen (EU) 2016/867 (EKP/2016/13) mukaisesti kerätyt luottotiedot ja vastapuolten viitetiedot siten kuin kyseisen asetuksen 13 artiklan 4–8 kohdassa täsmennetään.

2. Kansallisten keskuspankkien on yksilöitävä jokainen luottotietoattribuutti, jota a) ei voida soveltaa: tämä tarkoittaa tietoattribuuttia, jota ei voida soveltaa siihen liittyvään instrumenttiin, suojaan tai vastapuoleen, tai jota b) ei vaadita: tämä tarkoittaa tietoattribuuttia, joka on joko nimenomaisesti määritetty tiedoksi, jota ei tarvitse ilmoittaa asetuksen (EU) 2016/867 (EKP/2016/13) nojalla tai jota kansallinen keskuspankki on päättänyt olla keräämättä kyseisen asetuksen nojalla.

3. Kansallisten keskuspankkien on varmistettava, että kaikki asianomaiset vastapuolet on rekisteröity RIAD-tietokantaan kunkin raportoinnin viitepäivämäärän yhteydessä ja että niillä on vastapuolten viitetiedot, jotka ovat voimassa kyseisenä raportoinnin viitepäivämääränä. Vaikka sama toimituspäivämäärä koskee sekä luottotietoja että vastapuolten viitetietoja asetuksen (EU) 2016/867 (EKP/2016/13) 13 artiklan 8 kohdan mukaisesti, kansallisten keskuspankkien on ryhdyttävä kohtuullisiin toimiin vastapuolten viitetietojen toimittamiseksi ja tarvittaessa rekisteröitävä vastapuoli RIAD-tietokantaan vähintään yhtä päivää ennen kyseisten luottotietojen toimittamista.

5 artikla

Varsinainen tiedonantajien joukko

1. Kansallisten keskuspankkien on yksilöitävä varsinainen tiedonantajien joukko ja tarkasteltava sitä seuraavien seikkojen perusteella: a) asetuksen (EU) 2016/867 (EKP/2016/13) 3 artiklan ”varsinaisen tiedonantajien joukon” määritelmä; b) poikkeukset, joita kansalliset keskuspankit ovat myöntäneet asetuksen (EU) 2016/867 (EKP/2016/13) 16 artiklan nojalla, kun otetaan huomioon kaikille sektoreille myönnetyn lainakannan kokonaismäärä kaikille sektoreille, sellaisena kuin se on ilmoitettu kansallisille keskuspankeille edellisen kalenterivuoden joulukuun lopun osalta Euroopan keskuspankin asetuksen (EU) N:o 1071/2013 (EKP/2013/33) ( 1 ) nojalla; c) tiedot, joita tiedonantajat ovat toimittaneet kansalliselle keskuspankille sulautumisista, jakautumisista tai tervehdyttämisistä, jotka saattaisivat vaikuttaa niiden tilastointivelvoitteiden täyttämiseen; d) kaikki järjestelyt, joita on tehty asianomaisten kansallisten keskuspankkien välillä tarkoituksena välttää kaksinkertaista raportointia ulkomaisten sivukonttoreiden osalta asetuksen (EU) 2016/867 (EKP/2016/13) 6 artiklan 3 kohdan ja 16 artiklan 3 kohdan mukaisesti; e) kaikki järjestelyt, joita on tehty asianomaisten kansallisten keskuspankkien välillä vastuiden jakamiseksi tietoja antavan jäsenvaltion ulkomaisten sivukonttoreiden osalta näiden suuntaviivojen 6 artiklan mukaisesti.

2. Kansallisten keskuspankkien on tarkistettava asetuksen (EU) 2016/867 (EKP/2016/13) 16 artiklassa poikkeuksen myöntämiselle tai peruuttamiselle vahvistettujen edellytysten täyttyminen, tämän rajoittamatta uusien tiedonantajien sisällyttämistä varsinaiseen tiedonantajien joukkoon, jos ne on perustettu tietoja antaviin jäsenvaltioihin ensimmäisen asetuksen mukaisen raportoinnin jälkeen. Kansallisten keskuspankkien on suoritettava tämä tarkistus kunkin vuoden ensimmäisellä neljänneksellä varsinaisen tiedonantajien joukon edellisen vuoden joulukuun tilanteen perusteella. Kansalliset keskuspankit voivat päättää lykätä tätä tarkistusta vuoden 2021 ensimmäiselle neljännekselle saakka.

3. Kansallisten keskuspankkien on varmistettava, että seuraavat vastapuolet ovat rekisteröityinä RIAD-tietokantaan kunkin raportoinnin viitepäivämäärän yhteydessä: a) tiedonantajat, jotka ovat kotimaisia samassa tietoja antavassa jäsenvaltiossa kuin kansallinen keskuspankki asetuksen (EU) 2016/867 (EKP/2016/13) 1 artiklan 8 kohdan mukaisesti; b) tarkasteltavat toimijat, jotka ovat a kohdassa tarkoitettujen tiedonantajien ulkomaisia sivukonttoreita asetuksen (EU) 2016/867 (EKP/2016/13) 1 artiklan 9 kohdan mukaisesti; c) b kohdassa tarkoitettujen tarkasteltavien toimijoiden pääkonttorit.

Kansallisten keskuspankkien on rekisteröitävä nämä vastapuolet heti kun ne täyttävät edellytykset sille, että niistä voi tulla i) tiedonantajia, ii) tarkasteltavia toimijoita tai iii) tarkasteltavan toimijan pääkonttoreita, ja aina ennen ensimmäistä raportoinnin viitepäivämäärää, jonka jälkeen ne täyttävät tällaisiksi vastapuoliksi tulemisen edellytykset.

4. Kansallisten keskuspankkien on varmistettava, että seuraavat tiedot ovat rekisteröityinä RIAD-tietokantaan kunakin raportoinnin viitepäivämääränä kunkin tarkasteltavan toimijan osalta: a) tarkasteltavan toimijan ja sen oikeushenkilön välinen suhde, josta tarkasteltava toimija muodostaa osan; ▼M2 b) viitepäivämäärä, jona tarkasteltaviin toimijoihin liittyvät luottotiedot ja vastapuolten viitetiedot raportoidaan AnaCreditiin; ▼B c) mahdollisesti sovellettavat poikkeukset, joiden yhteydessä on ilmoitettava, i) onko poikkeus myönnetty asetuksen (EU) 2016/867 (EKP/2016/13) 16 artiklan 1 kohdan nojalla; ii) kattaako poikkeus jotkin tai kaikki tiedonantovaatimukset, sellaisina kuin ne on määritelty asetuksen (EU) 2016/867 (EKP/2016/13) 16 artiklan 1 kohdassa; iii) onko poikkeus myönnetty ulkomaisille sivukonttoreille sellaisen järjestelyn perusteella, joka on tehty asianomaisten kansallisten keskuspankkien välillä kaksinkertaisen raportoinnin välttämiseksi asetuksen (EU) 2016/867 (EKP/2016/13) 6 artiklan 3 kohdan ja 16 artiklan 3 kohdan mukaisesti; d) vahvistus siitä, onko kansallinen keskuspankki päättänyt olla keräämättä tietoja asetuksen (EU) 2016/867 (EKP/2016/13) 6 artiklan 4 kohdan mukaisesti; e) vahvistus siitä, sovelletaanko velvollisuutta raportoida luottotiedot vain neljännesvuosittain asetuksen (EU) 2016/867 (EKP/2016/13) 16 artiklan 2 kohdan mukaisesti; ja f) vahvistus siitä, onko tarkasteltavan toimijan ilmoitettava vastapuoliriskiä koskevat tiedot vain neljännesvuosittain asetuksen (EU) 2016/867 (EKP/2016/13) liitteessä I olevan taulukkokokonaisuuden 2 mukaisesti.

5. Kotimaisen kansallisen keskuspankin on rekisteröitävä RIAD-tietokantaan päätös olla keräämättä tai kerätä vain osittain asetuksen (EU) 2016/867 (EKP/2016/13) liitteessä I olevassa taulukkokokonaisuudessa 1 lueteltuja tietoattribuutteja sellaisen oikeushenkilön ulkomaisesta sivukonttorista, jonka osan se muodostaa, jos tällaiset instrumentit ovat sellaisen ulkomaisen sivukonttorin hallussa tai hoidossa, jonka kotimaa on jossain toisessa tietoja antavassa jäsenvaltiossa, kyseisen asetuksen 6 artiklan 3 kohdan a alakohdan mukaisesti.

6. Isäntävaltion kansallisen keskuspankin on rekisteröitävä RIAD-tietokantaan päätös olla keräämättä tai kerätä vain osittain asetuksen (EU) 2016/867 (EKP/2016/13) liitteessä I olevassa taulukkokokonaisuudessa 2 lueteltuja tietoattribuutteja ulkomaisesta sivukonttorista, joka muodostaa osan oikeushenkilöstä, joka on toisessa tietoja antavassa jäsenvaltiossa kyseisen asetuksen 6 artiklan 3 kohdan b alakohdan mukaisesti.

7. Asianomaisen kansallisen keskuspankin on ilmoitettava EKP:lle menettelyistä, joita suunnitellaan asetuksen (EU) 2016/867 (EKP/2016/13) 15 artiklan nojalla kyseisessä asetuksessa vahvistettujen tilastointiin liittyvien tiedonantovaatimusten täyttämiseksi sellaisen sulautumisen, jakautumisen tai tervehdyttämisen yhteydessä, jossa on mukana yksi tai useampia tiedonantajia, jotka saattaisivat vaikuttaa näiden tiedonantajien tilastointia koskevien vaatimusten täyttämiseen.

6 artikla

Vastuiden jakaminen tietoja antavan jäsenvaltion ulkomaisten sivukonttoreiden osalta

1. Jos sekä oikeushenkilö että mikä tahansa sen ulkomaisista sivukonttoreista ovat sijoittautuneet eri tietoja antaviin jäsenvaltioihin, kansallisten keskuspankkien on ryhdyttävä kohtuullisiin toimiin, jotta vältettäisiin samojen tietojen kaksinkertainen raportointi asetuksen (EU) 2016/867 (EKP/2016/13) 6 artiklan 3 kohdan mukaisesti, yhteensovittamalla kyseisen asetuksen liitteessä I olevissa taulukkokokonaisuuksissa 1 ja 2 lueteltujen tietoattribuuttien keruu asianomaiselta tiedonantajalta ja sen ulkomaisilta sivukonttoreilta.

2. Näiden suuntaviivojen liitteessä II määritellään vastuiden jako kansallisille keskuspankeille, jotka toimittavat tietoja antavan jäsenvaltion ulkomaisten sivukonttoreiden luottotietoja ja vastapuolten viitetietoja EKP:lle, siten että tiedonantajille myönnetyt poikkeukset otetaan huomioon.

3. Kotimainen kansallinen keskuspankki ja isäntävaltion kansallinen keskuspankki, jotka osallistuvat tietojen keräämiseen tietoja antavan jäsenvaltion ulkomaiselta sivukonttorilta, voivat sopia erilaisesta vastuunjaosta luottotietojen ja vastapuolten viitetietojen toimittamisessa EKP:lle siten, että sopimuksella korvataan näiden suuntaviivojen liitteessä II vahvistettu vastuunjako, tämän rajoittamatta 4 kohdan soveltamista. Kaikkien tällaisten järjestelyjen mukaisesti kotimaisen kansallisen keskuspankin ja Isäntävaltion kansallisen keskuspankin on ilmoitettava EKP:lle ja rekisteröitävä RIAD-tietokantaan seuraavat tiedot: a) kansallinen keskuspankki, joka on vastuussa asetuksen (EU) 2016/867 (EKP/2016/13) liitteessä I olevassa taulukkokokonaisuudessa 1 vahvistettujen tietojen toimittamisesta EKP:lle; ja b) kansallinen keskuspankki, joka on vastuussa asetuksen (EU) 2016/867 (EKP/2016/13) liitteessä I olevassa taulukkokokonaisuudessa 2 vahvistettujen tietojen toimittamisesta EKP:lle.

Molempien kansallisten keskuspankkien on rekisteröitävä RIAD-tietokantaan vastaavat vastapuolen viitetiedot.

4. Järjestely, jolla korvataan asetuksen (EU) 2016/867 (EKP/2016/13) liitteessä I olevien taulukkokokonaisuuksien 1 ja 2 toimittamista koskeva vastuunjako, ei saa johtaa siihen, että EKP:lle toimitetaan vähemmän luottotietoja verrattuna liitteessä II täsmennettyyn järjestelyyn, tämän rajoittamatta kansallisen keskuspankin päätöstä olla keräämättä tiettyjä tietoattribuutteja kyseisen asetuksen 7 artiklan mukaisesti.

▼M1

5. Jos kahden asianomaisen kansallisen keskuspankin välillä on asetuksen (EU) 2016/867 (EKP/2016/13) 6 artiklan 3 kohdan mukainen järjestely, joka johtaa siihen, että vain toinen niistä kerää ja toimittaa kaikki tiedot (taulukkokokonaisuudet 1 ja 2) tietoja antavan jäsenvaltion ulkomaiselta sivukonttorilta EKP:lle, a) kansallinen keskuspankki, joka ei toimita tietoja EKP:lle, voi päättää olla keräämättä mitään tietoja tältä tietoja antavan jäsenvaltion ulkomaiselta sivukonttorilta asetuksen (EU) 2016/867 (EKP/2016/13) 8 artiklan 5 kohdan ja 16 artiklan 3 kohdan mukaisesti kaksinkertaisen raportoinnin välttämiseksi, b) EKP:n on toimitettava tietoja antavan jäsenvaltion ulkomaisen sivukonttorin osalta toimitetut tiedot kansalliselle keskuspankille, joka ei toimita tietoja EKP:lle, käytettäväksi asetuksen (EU) 2016/867 (EKP/2016/13) 10 artiklan 1 kohdan mukaisesti, ja c) on katsottava, että tietoja ulkomaiselta sivukonttorilta EKP:lle toimittava kansallinen keskuspankki ei kiellä näiden suuntaviivojen 16 e artiklan mukaista pääsyä näihin tietoihin palautusmekanismin tarkoituksia varten sellaiselta toiselta kansalliselta keskuspankilta, joka ei toimita tietoja EKP:lle.

▼B

7 artikla

Siirtymäsäännökset, jotka koskevat luottotietojen ja vastapuolten viitetietojen toimittamista

1. Jos kansalliset keskuspankit käyttävät asetuksen (EU) 2016/867 (EKP/2016/13) 19 artiklan mukaisia oikeuksiaan lykätäkseen kaikkiin ennen 1 päivää helmikuuta 2019 koskeviin raportoinnin viitepäivämääriin liittyvien luottotietojen ensimmäistä toimitusta EKP:lle, ne toimittavat tällaiset tiedot viimeistään 31 päivänä maaliskuuta 2019.

2. Jos kansallinen keskuspankki käyttää 1 kohdassa tarkoitettua luottotietoja koskevaa siirtymäsäännöstä, se voi lykätä vastapuolten viitetietojen ensimmäistä toimitusta EKP:lle sillä edellytyksellä, että se toimittaa tällaiset tiedot EKP:lle kuusi kuukautta ennen luottotietojen ensimmäistä raportointia ja joka tapauksessa viimeistään 30 päivänä syyskuuta 2018, tämän rajoittamatta asetuksen (EU) 2016/867 (EKP/2016/13) 2 artiklan 2 kohdan soveltamista.

3. Kansallisten keskuspankkien on rekisteröitävä RIAD-tietokantaan päätöksensä lykätä luottotietojen ensimmäistä toimittamista EKP:lle 30 päivään kesäkuuta 2018 mennessä, tämän rajoittamatta asetuksen (EU) 2016/867 (EKP/2016/13) 19 artiklan soveltamista. Tällaiset tiedot voidaan päivittää ennen luottotietojen ja vastapuolten viitetietojen ensimmäistä toimittamista siinä tapauksessa, että kansallisten keskuspankkien on lykättävä ensimmäistä toimitusta.

4. Kansallisten keskuspankkien on ilmoitettava kuukausittaisten ja neljännesvuosittaisten luottotietojen ensimmäisen raportoinnin osalta valitsemansa varsinainen tiedonantajien joukko EKP:lle 31 päivään maaliskuuta 2018 mennessä rekisteröimällä nämä tiedot RIAD-tietokantaan.







III LUKU

RIAD-TIETOKANTAAN REKISTERÖITÄVIIN VASTAPUOLTEN VIITETIETOIHIN LIITTYVÄT ERITYISET RAPORTOINTIVELVOITTEET

8 artikla

Vastapuolten yksilöiminen RIAD-tietokannassa

1. Kansallisten keskuspankkien on yksilöitävä kukin vastapuoli, jonka tietoja ne ilmoittavat, olivatpa ne kotimaisia tai ulkomaisia, niiden yksilöllisellä RIAD-koodilla näissä suuntaviivoissa vahvistettujen edellytysten mukaisesti.

2. Kansallisten keskuspankkien on toteutettava kaikki mahdolliset toimenpiteet asianomaisten vastapuolten yksilöimiseksi oikein RIAD-tietokannassa ja viitattava tällaisiin vastapuoliin asianomaisella RIAD-koodilla niiden kotimaasta riippumatta. Tämä pätee silloinkin, jos kansallinen keskuspankki käyttää vain asetuksen (EU) 2016/867 (EKP/2016/13) liitteessä I olevaa taulukkokokonaisuutta 2 kerätäkseen ja toimittaakseen EKP:lle luottotietoja ja vastapuolten viitetietoja tapauksissa, joissa toinen kansallinen keskuspankki käyttää kyseisen asetuksen liitteessä I olevaa taulukkokokonaisuutta 1 kerätäkseen ja toimittaakseen tietoja samasta vastapuolesta, ja jos tiedonantajille myönnetään osittaisia vapautuksia.

3. Kansallisten keskuspankkien on käytettävä oikeita RIAD-koodeja kaikista vastapuolista johdonmukaisesti eri aikoina ja päivitettävä ne viipymättä, jos tapahtuu muutoksia, kuten silloin, jos toimivaltainen kansallinen keskuspankki korvaa väliaikaisen tunnuksen virallisella RIAD-koodilla.

4. Kansalliset keskuspankit voivat edellyttää tiedonantajien käyttävän tiettyä vastapuolitunnisteiden sarjaa. Asetuksen (EU) 2016/867 (EKP/2016/13) liitteessä IV määrätään, että asianomainen kansallinen keskuspankki voi sallia tiedonantajien käyttävän tiedonantajakohtaista vastapuolitunnistetta, jolla viitataan vastapuoliin ensimmäistä toimitusta varten. Tässä tapauksessa kansallisen keskuspankin, joka käyttää asetuksen (EU) 2016/867 (EKP/2016/13) liitteessä I olevaa taulukkokokonaisuutta 1 luottotietojen ja vastapuolten viitetietojen keräämiseen, on eriteltävä tiedonantajien käyttämät eri vastapuolitunnisteet toisistaan siten, että ne viittaavat samaan vastapuoleen ja vastaavaan RIAD-koodiin, käytettäväksi jälkitoimitusta varten.

5. Kansallisten keskuspankkien on varmistettava, että kaikki vastapuolet, jotka liittyvät AnaCreditille ilmoitettuihin instrumentteihin, riippumatta itse vastapuolen roolista ja sijaintimaasta, ovat rekisteröityinä RIAD-tietokantaan asianomaisena raportoinnin viitepäivämääränä. Kansallisten keskuspankkien on ryhdyttävä kohtuullisiin toimiin rekisteröidäkseen uuden vastapuolen RIAD-tietokantaan viimeistään yhtä päivää aikaisemmin kuin ne toimittavat EKP:lle luottotiedot instrumenteista, joihin vastapuoli liittyy.

9 artikla

Vastapuolten viitetietojen toimittaminen RIAD-tietokantaan

1. Kansallisten keskuspankkien on ilmoitettava EKP:lle vastapuolten viitetiedot asetuksen (EU) 2016/867 (EKP/2016/13) liitteessä I olevassa taulukkokokonaisuudessa 1 ja liitteessä III olevissa taulukoissa 2 ja 3 olevan vastapuolten viitetietosarjan mukaisesti.

2. Kansalliset keskuspankit voivat hankkia vastapuolten viitetietoja, mukaan lukien tunnisteet, asianomaisilta tiedonantajilta tai kansallisten tilastolaitosten kanssa tehtyjen yhteisymmärryspöytäkirjojen perusteella, kansallisilta toimivaltaisilta viranomaisilta tai muilta kansallisilta laitoksilta sillä edellytyksellä, että tällaisia tietoja voidaan käyttää neuvoston asetuksessa (EY) N:o 2533/98 ( 2 ) määriteltyihin tarkoituksiin.

3. Kansallisten keskuspankkien on päivitettävä EKP:lle toimittamansa vastapuolten viitetiedot niin pian kuin ne saavat tiedon siitä, että yhdessä tai useammassa tietoattribuutissa on ollut muutoksia. Tämä pätee sekä kotimaisiin että ulkomaisiin vastapuoliin.

4. Vaikka kansalliset keskuspankit voivat asetuksen (EU) 2016/867 (EKP/2016/13) 9 artiklan 1 kohdan nojalla päättää olla keräämättä tiettyjä vastapuolten viitetietoattribuutteja yksittäisiltä tiedonantajilta esimerkiksi silloin, jos attribuutissa on merkintä ’N’ asetuksen (EU) 2016/867 (EKP/2016/13) liitteessä III olevissa taulukoissa 2 ja 3, kansallisten keskuspankkien on aina ilmoitettava oikeushenkilötunnus (LEI) RIAD-tietokantaan vastapuolen omasta roolista ja sijaintipaikasta riippumatta. Jos vastapuolelle ei ole annettu oikeushenkilötunnusta, kansallisten keskuspankkien on ilmoitettava EKP:n verkkosivuilla AnaCredit Reporting Manual -ohjekirjan liitteenä julkaistun kansallisten tunnusten luettelon mukainen kansallinen tunnus.

5. Kansallisten keskuspankkien on ilmoitettava RIAD-tietokantaan asetuksessa (EU) 2016/867 (EKP/2016/13) edellytettyjen pakollisten oikeushenkilötunnusten lisäksi kaikki muutkin kansalliset tunnukset, jotka ovat saatavilla tietystä vastapuolesta, sillä edellytyksellä, että näitä tietoja voidaan käyttää asetuksessa (EY) N:o 2533/98 vahvistetun luottamuksellisuusjärjestelyn mukaisesti.

6. Kansallisten keskuspankkien ei voida edellyttää ilmoittavan RIAD-tietokantaan mitään vastapuolten viitetietoja, jos vastapuoli sisältyy EKP:n verkkosivuilla AnaCredit Reporting Manual -ohjekirjan liitteenä julkaistuun ja EKP:n yhteistyössä kansallisten keskuspankkien kanssa säännöllisesti päivittämään kansainvälisten järjestöjen luetteloon. Tällaisissa tapauksissa kansallisten keskuspankkien on vain käytettävä oikeaa RIAD-koodia kansainvälisen järjestön yksilöimiseksi toimittaessaan luottotietoja EKP:lle. Tämä koskee myös rahalaitosluettelossa olevia vastapuolia lukuun ottamatta tapausta, jossa vastapuoli on velallinen, jolloin kansallisten keskuspankkien on noudatettava vastapuolten viitetietoja koskevia yleisiä tiedonantovaatimuksia.

10 artikla

Kansallisten keskuspankkien vastuu RIAD-tietokantaan rekisteröityjen kotimaisten vastapuolten yksilöimisestä.

1. Kansalliset keskuspankit ovat vastuussa siitä, että kaikilla kotimaisilla vastapuolilla on yksilöllinen tunniste RIAD-tietokannassa, ja niiden on toteutettava kaikki mahdolliset toimenpiteet välttääkseen sen, että samasta kotimaisesta vastapuolesta on kaksi tai useampia eri merkintöjä RIAD-tietokannassa.

2. Yksityiskohtaisia tietoja toimista, joita kansallisten keskuspankkien on toteutettava varmistaakseen AnaCredit-vastapuolten yksilöllisen tunnistamisen RIAD-tietokannassa ja niiden viitetietojen hallinnoinnin, vahvistetaan viitteessä I.

3. Heti kun kotimainen vastapuoli on rekisteröity RIAD-tietokantaan väliaikaisella RIAD-koodilla, toimivaltaisen kansallisen keskuspankin on arvioitava, onko uusi väliaikainen vastapuoli päällekkäinen olemassa olevan kansallisen vastapuolen kanssa vai aidosti uusi vastapuoli. Arviointi on tehtävä viimeistään toisen kuukauden viimeisenä työpäivänä laskettuna siitä päivästä, jona keskustunnistepalvelusta saatu mahdollisia päällekkäisyyksiä koskeva luettelo on otettu vastaan. Ensin mainitussa tapauksessa, jossa vastaavuus on siis olemassa, toimivaltaisen kansallisen keskuspankin on valittava parempi kohde ehdotetusta luettelosta, jolloin se siis mitätöi (”jäädyttää”) uuden väliaikaisen vastapuolen ja valitsee vastaavan olemassa olevan kotimaisen vastapuolen (”olemassa oleva” vastapuoli). Viimeksi mainitussa tapauksessa, jossa vastaavuutta ei siis ole, toimivaltaisen kansallisen keskuspankin on annettava virallinen RIAD-koodi uudelle väliaikaiselle vastapuolelle.

4. Kansallisten keskuspankkien on ratkaistessaan päällekkäisyyttä koskevan ongelman käsiteltävä ensin tapaukset, jotka koskevat uusia väliaikaisia kotimaisia vastapuolia, joilla on EKP:lle ilmoitettujen luottotietojen perusteella suurimmat vastuut.

5. Kansallisten keskuspankkien on käytettävä kaikkia kansallisella tasolla käytettävissä olevia tietoja varmistaakseen mahdollisimman pitkälle sen, että RIAD-tietokantaan rekisteröidyt viitetiedot kotimaisista vastapuolista ovat täydellisiä, täsmällisiä ja ajantasaisia. Tätä tarkoitusta varten kansallisten keskuspankkien on arvioitava kaikkia luotettavia tietolähteitä sillä edellytyksellä, että tällaisia tietoja voidaan käyttää asetuksessa (EY) N:o 2533/98 vahvistetun luottamuksellisuusjärjestelyn mukaisesti, jotta RIAD-tietokantaan kirjataan parhaat mahdolliset viitetiedot kaikista asianomaisista vastapuolista.

6. Jos vastapuolet ovat sijoittautuneet maahan, jossa ei ole toimivaltaista kansallista keskuspankkia, joka toimittaisi vastapuolten viitetiedot, EKP:n on annettava yksilöllinen tunniste ja viitetiedot näistä vastapuolista kohtuullisin toimin ja saatavilla olevien tietojen perusteella niiden toimenpiteiden mukaisesti, joita ”toimivaltaisen kansallisen keskuspankin / EKP:n” edellytetään näiden suuntaviivojen liitteessä I toteuttavan. EKP:n on näin menetellessään ensin käsiteltävä tapaukset, jotka koskevat vastapuolia, joiden vastuut ovat suurimmat AnaCreditissä saatavilla olevien tietojen perusteella.

7. RIAD-tietokannassa lasketaan kunkin vastapuolen osalta kunkin tietoattribuutin virallinen tieto ennalta määritettyjen yhdistämissääntöjen mukaisesti siten, että kaikki mahdolliset lähdevaihtoehdot asetetaan paremmuusjärjestykseen. Jos EKP:n määrittelemiä vakioituja yhdistämissääntöjä (kaikkien mahdollisten lähteiden paremmuusjärjestys) ei pidetä asianmukaisina, kansallisten keskuspankkien on määriteltävä ja ilmoitettava EKP:lle kirjallisesti yhdistämissäännöt, joita on sovellettava RIAD-tietokannassa laskettaessa kaikkien kotimaisten vastapuolten viitetietojen virallista tietoa. Toimivaltainen kansallinen keskuspankki voi määritellä kullekin vastapuolen viitetietoattribuutille eri menetelmän ja muuttaa tällaista menetelmää aika ajoin, mikäli pitää sitä asianmukaisena.

8. Kansallisten keskuspankkien on varmistettava, että EKP:n verkkosivuilla AnaCredit-raportointikäsikirjan liitteenä julkaistut kansallisten tunnusten luettelo ja oikeudellisten muotojen luettelo pidetään ajan tasalla asianomaisen jäsenvaltion osalta. Kansallisten keskuspankkien on ilmoitettava EKP:lle kirjallisesti ja ajoissa kaikista välttämättöminä pidettävistä muutoksista.







IV LUKU

RIAD-TIETOKANTAAN TOIMITTAMISTA KOSKEVAT MENETTELYT JA STANDARDIT

11 artikla

RIAD-koodin antaminen

1. Kansallisten keskuspankkien on annettava ensimmäisen RIAD-tietokantaan rekisteröinnin yhteydessä kullekin kotimaiselle vastapuolelle virallinen RIAD-koodi ja ulkomaisille vastapuolille väliaikainen RIAD-koodi vaaditussa muodossa.

2. Kansallisten keskuspankkien on varmistettava, että RIAD-koodit, joita ne antavat sekä kotimaisille että ulkomaisille vastapuolille, ovat poissulkevia eli että ne eivät liity useampaan kuin yhteen vastapuoleen eivätkä muutu ajan kuluessa.

3. Kansalliset keskuspankit ovat vastuussa siitä, että virallinen RIAD-koodi annetaan kaikille kotimaisille vastapuolille, jotka tiedot antava kansallinen keskuspankki tai EKP rekisteröi alun perin RIAD-tietokantaan väliaikaisella RIAD-koodilla.

4. EKP:n on ilmoitettava tiedot antavien jäsenvaltioiden kansallisille keskuspankeille, jos vastapuolen RIAD-koodi muuttuu, niiden kotimaasta riippumatta. Kansallisten keskuspankkien on käytettävä voimassa olevaa RIAD-koodia kaikille vastapuolille päivämäärästä, jona seuraavat sovellettavat luottotiedot ja vastapuolten viitetiedot toimitetaan.

12 artikla

Toimitustapa RIAD-tietokannan osalta

1. Kansallisten keskuspankkien on toimitettava vastapuolten viitetiedot EKP:lle RIAD-tietokantaa käyttämällä. Säännölliset tietojen tallennukset suoritetaan tiedostonsiirtona vakiomuotoisen EKPJ-järjestelyn välityksellä. Kansalliset keskuspankit voivat vaihtoehtoisesti pienien määrien osalta käsitellä vastaanottovahvistukset tai päivittää attribuutit verkossa.

2. Kansallisten keskuspankkien on suoritettava soveltuvissa tiedonsiirto-ohjeissa määritellyt oikeellisuustarkistukset toiminnallisten virheiden minimoimiseksi sekä RIAD-tietokantaan ilmoitettavien päivitysten täsmällisyyden ja yhdenmukaisuuden varmistamiseksi ennen tietojen toimittamista EKP:lle.

▼M2

13 artikla

Tallennus- ja virhevahvistukset

1. Saatuaan edellä 12 artiklassa tarkoitetut päivitykset EKP tekee ripeästi tarkistuksia toimitetun tiedon laadun hyväksymistä varten ja antaa kansallisille keskuspankeille suuntaviivojen (EU) 2018/876 (EKP/2018/16) ( 3 ) 9 artiklassa tarkoitetut tallennus- ja virhevahvistukset.

2. Kansalliset keskuspankit varmistavat, että korjaukset toimitetaan EKP:lle 19 artiklan mukaisesti.

▼B

14 artikla

Vastapuolten viitetietojen ensimmäinen toimittaminen RIAD-tietokantaan

1. Kansallisten keskuspankkien on toimitettava EKP:lle ensimmäinen vastapuolten viitetietojen sarja viimeistään kuusi kuukautta ennen luottotietojen ensimmäistä toimittamista asetuksen (EU) 2016/867 (EKP/2016/13) 2 artiklan 2 kohdan mukaisesti, ja niiden on pyrittävä kohtuudella menettelemään niin ennen näiden suuntaviivojen 7 artiklan 2 kohdassa vahvistettua asianomaista määräaikaa.

2. Mitä tulee 1 kohdassa tarkoitetun vastapuolten viitetietojen ensimmäisen toimituksen sisältöön, kansallisten keskuspankkien on toimitettava vähintään vastapuolten viitetiedot, joiden voidaan saatavilla olevien tietojen mukaan kohtuudella arvioida olevan merkityksellisiä.

3. Samoja asetuksen (EU) 2016/867 (EKP/2016/13) liitteessä V täsmennettyjä tietojen toimittamista, tarkkuutta sekä käsitteiden ja korjausten yhdenmukaisuutta koskevia vähimmäisvaatimuksia sovelletaan ensimmäiseen vastapuolten viitetietojen toimittamiseen EKP:lle 1 kohdan nojalla.

4. Kansallisten keskuspankkien ilmoittamien vastapuolten viitetietojen ensimmäinen sarja sisältää seuraavat tietoattribuutit jos ne ovat käytettävissä: a) vastapuolitunniste (RIAD-koodi); b) oikeushenkilötunnus (LEI); c) jos oikeushenkilötunnus ei ole saatavilla: EKP:n verkkosivuilla julkaistusta kansallisten tunnusten luettelosta saatu kansallinen tunnus, joka koostuu kahdesta eri muuttujasta eli tunnistetyypistä (tai tarvittaessa sen kuvauksesta) ja asianomaisesta koodista (ellei tunnistetyyppi ole ”ei voida soveltaa”); d) nimi; e) osoite: maa; f) osoite: kaupunki/kunta/taajama; g) osoite: katu; h) oikeudellinen muoto; i) institutionaalinen sektori.

5. Varsinainen viitetietoattribuuttien luettelo, jonka kansalliset keskuspankit toimittavat kustakin vastapuolesta toimittaessaan ensi kertaa vastapuolten viitetietoja RIAD-tietokantaan, saattaa vaihdella sen mukaan, ovatko eri attribuutit sovellettavissa vastapuolen tiettyyn rooliin ja ryhmään, kuten kuvataan asetuksen (EU) 2016/867 (EKP/2016/13) liitteessä III olevissa taulukoissa 2 ja 3.







V LUKU

KANSALLISTEN KESKUSPANKKIEN SUORITTAMA LUOTTOTIETOJEN JA VASTAPUOLTEN VIITETIETOJEN KERUU

15 artikla

Poikkeukset ja harvempi ilmoittamistiheys

1. Kun sovelletaan asetuksen (EU) 2016/867 (EKP/2016/13) 16 artiklan 1 ja 2 kohtaa laskettaessa kaikille sektoreille myönnetyn lainakannan kokonaismäärää, jonka kaikki tiedot antavassa jäsenvaltiossa kotimaiset tiedonantajat ovat ilmoittaneet asetuksen (EU) N:o 1071/2013 (EKP/2013/33) nojalla, kansallisten keskuspankkien on otettava huomioon vain kaikkien sellaisten tiedonantajien lainakannan kokonaismäärä, jotka on otettu varsinaiseen tiedonantajien joukkoon, josta säädetään asetuksen (EU) 2016/867 (EKP/2016/13) 3 artiklan 1 kohdassa, mukaan lukien kaikkien sellaisten tiedonantajien lainakannan kokonaismäärä, joille on myönnetty poikkeus. Epävarmuuden välttämiseksi kansallinen keskuspankki ei saa ottaa huomioon sellaisten ulkomaisten sivukonttoreiden lainakannan kokonaismäärää, joiden kotimaa ei ole kyseisen kansallisen keskuspankin tiedot antavassa jäsenvaltiossa.

2. Asetuksen (EU) 2016/867 (EKP/2016/13) 16 artiklan 2 kohtaa sovellettaessa silloin kuin sallitaan pienten tiedonantajien ilmoittavan luottotiedot, jotka liittyvät raportoinnin viitepäivämääriin ennen 1 päivää tammikuuta 2021, neljännesvuosittain eikä kuukausittain, kansallisten keskuspankkien on otettava huomioon seuraavien tekijöiden yhteisvaikutus: a) pienet tiedonantajat, joille on myönnetty poikkeus asetuksen (EU) 2016/867 (EKP/2016/13) 16 artiklan 1 kohdan nojalla, ja b) tiedonantajat, jotka saavat ilmoittaa tiedot neljännesvuosittain asetuksen (EU) 2016/867 (EKP/2016/13) 16 artiklan 2 kohdan nojalla, kaikkien sellaisten tiedonantajien asetuksen (EU) N:o 1071/2013 (EKP/2013/33) nojalla ilmoittama lainakannan kokonaismäärä, jotka ovat kotimaisia tiedot antavassa jäsenvaltiossa, ja varmistettava, että näiden yhteenlaskettu osuus on enintään 4 prosenttia.

3. Asetuksen (EU) 2016/867 (EKP/2016/13) 6 artiklan 3 kohdan ja 16 artiklan 3 kohdan nojalla asianomainen kansallinen keskuspankki voi myöntää poikkeuksia tiedonantajille, jotka ovat tietoja antavan jäsenvaltion ulkomaisia sivukonttoreita, siltä osin kuin kansallisten keskuspankkien muista lähteistä saamat tiedot vastaavat kyseisen asetuksen 14 artiklan 3 kohdan laatua ja oikea-aikaisuutta koskevia vaatimuksia. Kansallisten keskuspankkien oikeus myöntää tällaisia poikkeuksia edellyttää asianomaisten kansallisten keskuspankkien välistä koordinointia niiden järjestelyjen perusteella, joilla pyritään välttämään kaksinkertainen raportointi näiden suuntaviivojen 6 artiklan mukaisesti. Epävarmuuden välttämiseksi mitään tiedonantajaa, jolle myönnetään poikkeus 16 artiklan 3 kohdan nojalla, ei pidetä pienenä tiedonantajana, jolle myönnetään poikkeus 16 artiklan 1 kohdan nojalla, eikä pienenä tiedonantajana, joka voi toimittaa tiedot neljännesvuosittain tai kuukausittain 16 artiklan 2 kohdan nojalla.

4. Kun asianomainen kansallinen keskuspankki käyttää valtuuksiaan asetuksen (EU) 2016/867 (EKP/2016/13) 16 artiklan 1 kohdan nojalla, asianomainen kansallinen keskuspankki voi myöntää poikkeuksia pienille tiedonantajille, jotka kattavat jotkin tai kaikki raportointivaatimukset, mukaan lukien ne, jotka liittyvät yksinomaan tiettyihin tarkasteltaviin toimijoihin, jotka muodostavat sellaisen tiedonantajan osan, joka on oikeushenkilö.

16 artikla

Yhteistyö toimivaltaisten viranomaisten kanssa

1. Jos kaikki asetuksessa (EU) 2016/867 (EKP/2016/13) kuvatut tiedot tai osa niistä voidaan saada muilta toimivaltaisilta viranomaisilta kuin kansallisilta keskuspankeilta ja näitä tietoja voidaan käyttää siinä määrin ja niihin tarkoituksiin kuin asetuksessa (EY) N:o 2533/98 määritellään, kansalliset keskuspankit voivat ottaa käyttöön asianmukaisia yhteistyöjärjestelyjä näiden viranomaisten kanssa varmistaakseen pysyvän rakenteen näiden tietojen vastaanottamista varten.

2. Kansallisten keskuspankkien on varmistettava, että 1 kohdassa tarkoitetut tiedot täyttävät asetuksessa (EU) 2016/867 (EKP/2016/13) vahvistetut vaatimukset, ennen kuin toimittavat ne EKP:lle.

▼M1







V a LUKU

ANACREDITIN PALAUTUSMEKANISMIJÄRJESTELMÄ

16 a artikla

AnaCreditin palautusmekanismijärjestelmään osallistuminen ja osallistumisen päättäminen

1. Kansalliset keskuspankit voivat osallistua AnaCreditin palautusmekanismijärjestelmään vapaaehtoisesti. Liitteen IV luettelossa mainituista kansallisista keskuspankeista tulee näissä suuntaviivoissa tarkoitettuja osallistuvia kansallisia keskuspankkeja kyseisessä liitteessä mainitusta päivämäärästä lukien.

2. Liitteen IV luettelosta puuttuva kansallisen keskuspankki voi pyytää saada osallistua AnaCreditin palautusmekanismijärjestelmään toimittamalla EKP:n neuvostolle kirjallisen etukäteisilmoituksen, jossa yksilöidään päivämäärä, josta lukien se ehdottaa ryhtyvänsä osallistuvaksi kansalliseksi keskuspankiksi. Kansallisen keskuspankin nimi lisätään liitteessä IV olevaan luetteloon kyseisen liitteen ja tarvittaessa myös liitteen III teknisenä muutoksena 20 artiklan mukaisesti.

Tätä kohtaa sovellettaessa tekninen muutos pitää sisällään kansallisen keskuspankin nimen lisäämisen liitteeseen IV sekä tarvittaessa sellaisten EKP:n palautusmekanismin tietosarjaan sisältyvien tietoattribuuttien yksilöimisen liitteessä III, joiden osalta kansallinen keskuspankki 16 c artiklan mukaisesti ei anna suostumustaan niihin liittyvien tietojen jakamiseen palautusmekanismien tarjoamiseksi tiedonantajille.

3. Kansallinen keskuspankki voi pyytää muutosta 2 kohdan toisessa alakohdassa tarkoitettuihin sen yksilöimiin tietoattribuutteihin. Muutos tulee voimaan 20 artiklan mukaisesti toteutetun liitteen III teknisen muutoksen jälkeen.

4. Kansallinen keskuspankki voi pyytää osallistumisensa AnaCreditin palautusmekanismijärjestelmään päättymistä toimittamalla EKP:n neuvostolle kirjallisen ilmoituksen ainakin 90 päivää etukäteen. Muutos tulee voimaan 20 artiklan mukaisesti toteutetun liitteen IV ja tarvittaessa liitteen III teknisen muutoksen jälkeen. Osallistumisen päättyminen ei vaikuta niiden oikeuksien ja velvoitteiden säilymiseen ja voimassaoloon, joita kaikilla muilla kansallisilla keskuspankeilla on päivänä, jona irtisanominen tulee voimaan, tai oli ennen sitä.

16 b artikla

AnaCreditin palautusmekanismijärjestelmään osallistumisen edellytykset

AnaCreditin palautusmekanismijärjestelmään osallistuvien kansallisten keskuspankkien on

a) hyväksyttävä, että vastaanottavat kansalliset keskuspankit jakavat kotimaisille tiedonantajilleen palautusmekanismin tarkoituksia varten tietoja, vähintään vähimmäistietosarjan, ja

b) otettava käyttöön järjestelyjä, joiden avulla ainakin vähimmäistietosarjaan sisältyviä tietoattribuutteja vastaavat luottotiedot ja vastapuolen viitetiedot kaikista velalliseen tai tulevaan velalliseen liittyvistä instrumenteista sisällytetään kotimaisille tiedonantajille suuntautuvaan palautusmekanismiin. Kansalliset keskuspankit, jotka eivät täytä näitä edellytyksiä, eivät saa osallistua AnaCreditin palautusmekanismijärjestelmään.

16 c artikla

Muuttuvia attribuutteja vastaavien tietojen vaihtaminen

1. Osallistuva kansallinen keskuspankki voi oman harkintansa mukaan päättää olla hyväksymättä, että vastaanottavat kansalliset keskuspankit sisällyttävät muuttuvia attribuutteja tietoihin, joita ne vaihtavat kotimaisten tiedonantajiensa kanssa palautusmekanismin tarkoituksia varten. Osallistuvien kansallisten keskuspankkien päätökset on esitetty taulukossa III. Vastaanottava kansallinen keskuspankki ei saa sisällyttää tällaisia muuttuvia attribuutteja tietoihin, joita se vaihtaa kotimaisten tiedonantajien kanssa palautusmekanismin tarkoituksia varten.

2. Jos osallistuva kansallinen keskuspankki ei hyväksy yhden tai useamman muuttuvan attribuutin sisällyttämistä tietoihin, joita vastaanottavat kansalliset keskuspankit jakavat kotimaisten tiedonantajiensa kanssa palautusmekanismin tarkoituksia varten, kyseinen osallistuva kansallinen keskuspankki ei saa antaa muiden kansallisten keskuspankkien keräämiä vastaavia tietoaineistoja omille tiedonantajilleen.

3. Jollei 1 ja 2 kohdasta muuta johdu, vastaanottava kansallinen keskuspankki voi oman harkintansa mukaan päättää sisällyttää tai olla sisällyttämättä mitä tahansa muuttuvia attribuutteja tietoihin, joita se vaihtaa kotimaisten tiedonantajiensa kanssa.

4. Jos kansallisella keskuspankilla on näiden suuntaviivojen 6 artiklan mukaan velvollisuus raportoida EKP:lle luottotietoja ja vastapuolten viitetietoja tietoja antavan jäsenvaltion ulkomaisesta sivukonttorista, tietoja antavan jäsenvaltion ulkomaiseen sivukonttoriin liittyvät muuttuvia attribuutteja vastaavat tiedot voi palautusmekanismin tarkoituksia varten toimittaa kansalliselle tiedonantajalle joko sen jäsenvaltion osallistuva kansallinen keskuspankki, jossa tietoja antavan jäsenvaltion ulkomainen sivukonttorin kotimaa on, tai sen jäsenvaltion osallistuva kansallinen keskuspankki, jossa tietoja antavan jäsenvaltion ulkomaisen sivukonttorin pääkonttoriyrityksen kotimaa on.

16 d artikla

Tietojen toimitus EKP:ltä vastaanottaville kansallisille keskuspankeille

▼M2

1. EKP toimittaa EKP:n palautusmekanismin tietosarjan kullekin liitteessä IV mainitulle kansalliselle keskuspankille testitarkoituksiin ennen asianomaista liitteessä IV mainittua osallistumisen alkamispäivää. Näitä tietoja on lupa käyttää ainoastaan 16 b artiklan b alakohdassa tarkoitettujen järjestelyjen testausta varten – ennen niiden toteutusta asianomaisen kansallisen keskuspankin osallistumisen alkamispäivänä – ja noudattaen mitä 16 e artiklan 9 kohdassa säädetään.

Kansalliset keskuspankit eivät saa käyttää EKP:ltä palautusmekanismia varten saamiaan tietoja 16 e artiklassa tarkoitetulla tavalla ennen kuin asianomaisesta keskuspankista on tullut osallistuva kansallinen keskuspankki ja se on saanut ensimmäisen EKP:n palautusmekanismin tietosarjan, joka sisältää osallistumisen alkamiskuukauden viimeisen päivän viitepäivämäärään liittyvät tiedot.

2. EKP toimittaa EKP:n palautusmekanismin tietosarjan kullekin vastaanottavalle keskuspankille liitteessä IV tarkoitetusta asianomaisesta osallistumisen alkamispäivästä lukien säännönmukaisena toimituksena heti sen heti sen jälkeen, kun golden copy -versio on luotu. Ensimmäinen EKP:n palautusmekanismin tietosarja rajoittuu tietoihin, jotka liittyvät osallistumisen alkamiskuukauden viimeisen päivän viitepäivämäärään. Kukin tämän jälken toimitettava EKP:n palautusmekanismin tietosarja rajoittuu seuraaviin tietoihin: a) tiedot, jotka liittyvät viimeisimpään saatavilla olevaan viitepäivämäärään; b) tiedot, jotka on kirjattu enintään kahtenatoista viitepäivämääränä ennen EKP:n palautusmekanismin tietosarjan toimitusta.

Edellä b alakohtaa sovellettaessa jätetään pois tiedot, jotka liittyvät viitepäivämääriin, jotka edeltävät alkamiskuukauden viimeisen päivän viitepäivämäärää

▼M1

3. Kukin säännönmukaisena toimituksena toimitettu EKP:n palautusmekanismin tietosarja liittyy ainoastaan sellaisiin instrumentteihin, joissa ainakin yksi velallinen on yhden seuraavista ehdoista täyttävä oikeushenkilö tai sen osa: a) velallisen kotimaa on vastaanottavan kansallisen keskuspankin jäsenvaltiossa ja siihen liittyvät luottotiedot raportoidaan EKP:lle ainakin yhden muun osallistuvan kansallisen keskuspankin toimesta, b) velallisen kotimaa ei ole vastaanottavan kansallisen keskuspankin jäsenvaltiossa ja siihen liittyvät luottotiedot raportoidaan EKP:lle sekä vastaanottavan kansallisen keskuspankin että ainakin yhden muun kansallisen keskuspankin toimesta, c) velallinen on sellaisen instrumentin osapuoli, jonka on myöntänyt tietoja antavan jäsenvaltion ulkomainen sivukonttori, ja kyseisen tietoja antavan jäsenvaltion ulkomaisen sivukonttorin tai sen pääkonttoriyrityksen kotimaa on vastaanottavan kansallisen keskuspankin jäsenvaltiossa ja siihen liittyvät luottotiedot ja vastapuolten viitetiedot raportoidaan EKP:lle sellaisen toisen kansallisen keskuspankin toimesta, joka on 6 artiklan mukaan velvollinen toimittamaan kyseistä tietoja antavan jäsenvaltion ulkomaista sivukonttoria koskevat luottotiedot ja vastapuolten viitetiedot EKP:lle.

▼M2

4. EKP toimittaa vastaanottaville keskuspankeille 19 artiklan mukaisesti vastaanottamansa korjaukset, jotka liittyvät säännönmukaisiin toimituksiin sisältyviin tietoihin.

▼M1

5. Osallistuva kansallinen keskuspankki voi lähettää EKP:lle ad hoc -tietopyynnön liittyen tulevaan velalliseen, joka on hakenut instrumenttia tiedonantajalta tai miltä tahansa sen tarkastellulta toimijalta, jonka kotipaikka on pyynnön esittävän osallistuvan kansallisen keskuspankin jäsenvaltiossa.

6. Ad hoc -tietopyynnön johdosta EKP toimittaa asianomaiseen tulevaan velalliseen liittyvän EKP:n palautusmekanismin tietosarjan pyynnön esittäneelle osallistuvalle kansalliselle keskuspankille, edellyttäen että ad hoc -tietopyyntö liittyy tulevaan velalliseen, jonka tiedot raportoidaan EKP:lle.

7. EKP vastaa ad hoc -tietopyyntöön ad hoc -tietopyynnön vastaanottamista seuraavan työpäivän loppuun mennessä.

8. EKP varmistaa, että tämän artiklan mukaisesti toimitetut tiedot ovat identtiset kansallisten keskuspankkien EKP:lle toimittamien tietojen kanssa ja että kullekin vastaanottavalle kansalliselle keskuspankille toimitettavat tiedot viittaavat ainoastaan 3 tai 5 kohdassa tarkoitettuihin velallisiin tai tuleviin velallisiin.

16 e artikla

Vastaanottavien kansallisten keskuspankkien tiedonvaihto tiedonantajien kanssa ja sovellettavat rajoitukset

1. Vastaanottavalla kansallisella keskuspankilla on oikeus käyttää EKP:ltä vastaanottamiaan tietoja 16 d artiklan mukaisesti palautusmekanismin tarkoituksia varten tämän artiklan säännösten mukaisesti.

2. Vastaanottava kansallinen keskuspankki voi luoda 1 kohdassa tarkoitetun palautusmekanismin kotimaisten tiedonantajien kanssa, mukaan lukien pienet tiedonantajat, joille on myönnetty poikkeus asetuksen (EU) 2016/867 (EKP/2016/13) 16 artiklan 1 kohdan nojalla sekä tiedonantajat, jotka raportoivat harvemmalla ilmoittamistiheydellä asetuksen (EU) 2016/867 (EKP/2016/13) 16 artiklan 2 kohdan mukaisesti.

3. Palautusmekanismissa käytettyjen tietojen on sisällettävä vähintään vähimmäistietosarja. Palautusmekanismissa käytetyt tiedot voivat lisäksi sisältää muuttuvia attribuutteja vastaavat tiedot, edellyttäen että vastaanottava kansallinen keskuspankki jättää pois muiden osallistuvien kansallisten keskuspankkien keräämät tiedot, jos tällaiset muut osallistuvat kansalliset keskuspankit eivät ole hyväksyneet tällaisten tietojen jakamista artiklan 16 c mukaisesti.

▼M2

4. Vastaanottavat kansalliset keskuspankit eivät saa jakaa seuraavia tietoja tiedonantajille tätä lukua sovellettaessa: a) sellaiset luottotiedot ja vastapuolten viitetiedot, joita kansallisen keskuspankin vastaanottama viimeisin EKP:n palautusmekanismin tietosarja ei kata; b) EKP:n palautusmekanismin tietosarjan operatiiviset attribuutit; c) tiedot instrumenteista, joissa velallinen ja velkoja ovat osa samaa oikeushenkilöä.

▼M1

5. Osallistuva kansallinen keskuspankki voi instrumenttitasolla yksilöidä tietoja, jotka rajoitetun ajan eivät ole käytettävissä palautusmekanismin tarkoituksia varten joko kansallisessa lainsäädännössä olevien rajoitusten vuoksi tai tiedon laadun vuoksi. Tällaiset yksilöinnit on sisällytettävä tietoihin, jotka EKP toimittaa vastaanottaville kansallisille keskuspankeille. Vastaanottavat kansalliset keskuspankit eivät saa sisällyttää näitä yksilöityjä tietoja niiden kotimaisille tiedonantajilleen suuntautuviin palautusmekanismeihin

6. Osallistuvat kansalliset keskuspankit eivät saa palautusmekanismin käyttöönottoa tai ylläpitoa varten käyttää sellaisten kansallisten keskuspankkien keräämiä tietoja, jotka eivät osallistu AnaCreditin palautusmekanismijärjestelmään, paitsi asetuksen (EU) 2016/867 (EKP/2016/13) 11 artiklan 5 kohdan mukaisesti, jos katsotaan, että osallistumaton kansallinen keskuspankki ei ole 6 artiklan 5 mukaisesti kieltänyt tietojen käyttöä näihin tarkoituksiin tai jos kyseessä on tietoja antavaan jäsenvaltioon sijoittautuneen tiedonantajan institutionaalista yksikköä koskevat tiedot, joita asianomainen tiedonantajan kansallinen keskuspankki voi aina käyttää palautusmekanismissa, siihen katsomatta missä institutionaalinen yksikkö on kotimainen.

7. Vastaanottava kansallinen keskuspankki voi jakaa kotimaisten tiedonantajiensa kanssa ,EKP:ltä saamansa tiedot tämän artiklan mukaisesti; jaettavien tietojen yksityiskohtaisuuden taso voi olla sama kuin EKP:n toimituksessa tai ne voivat olla aggregoidummalla tasolla.

8. Tarjotessaan palautusmekanismeja tiedonantajille vastaanottavien kansallisten keskuspankkien on varmistettava, että tarkastellut toimijat, tiedonantajat, velkojat, luotonhallinnoijat ja alullepanijat, joita EKP:n vastaanottaville kansallisille keskuspankeille toimittamat tiedot koskevat, eivät ole tunnistettavissa

9. Vastaanottavat kansalliset keskuspankit käsittelevät EKP:ltä vastaanottamiaan tietoja tietojen luottamuksellisuutta koskevien kansallisten säännösten sekä asetuksen (EU) N:o 2533/98 8, 8 a, 8 b ja 8 c artiklan mukaisesti.

10. Vastaanottavan kansallisen keskuspankin on annettava kotimaiselle tiedonantajien joukolleen tiedot siitä, että asetuksen (EU) 2016/867 (EKP/2016/13) 11 artiklan mukaan a) tiedonantajat voivat käyttää toisten osallistuvien kansallisten keskuspankkien keräämiä palautusmekanismien kautta saatujen luottotietojen ja vastapuolten viitetietojen osajoukkoa yksinomaan luottoriskin hallintaa ja saatavilla olevien luottotietojen laadun parantamista varten olemassa olevien tai potentiaalisten instrumenttien osalta, b) tiedonantajat eivät saa jakaa a kohdassa tarkoitettuja tietojen osajoukkoja muille osapuolille tai kaupallisille luottotietojen tarjoajille lukuun ottamatta tapauksia, joissa tietojen jakaminen palvelujen tarjoajien kanssa on sallittua asetuksen (EU) 2016/867 (EKP/2016/13) 11 artiklan nojalla, c) rajoittamatta kansallisten keskuspankkien oikeutta harkintansa mukaan antaa tiedonantajalle pääsy yksittäisiin luottotietoihin palautusmekanismin kautta, tällainen oikeus voidaan väliaikaisesti evätä, kun tiedonantaja on laiminlyönyt noudattaa omia tilastointiin liittyviä asetuksen (EU) 2016/867 (EKP/2016/13) mukaisia tiedonantovelvollisuuksiaan, erityisesti mitä tulee tietojen laatuun ja tarkkuuteen, tai jos tiedonantaja ei ole noudattanut a ja b alakohdan mukaisia velvoitteitaan. Tällaisissa tapauksissa vastaanottavan kansallisen keskuspankin on ilmoitettava tiedonantajalle, että sen pääsy palautusmekanismiin on keskeytetty, ja d) tiedonantajien on suojattava a alakohdassa tarkoitetun tietojen osajoukon luottamuksellisuutta parhaita käytäntöjä noudattaen ja sovellettavan kansallisen ja unionin lainsäädännön mukaisesti.

16 f artikla

Osallistuvan kansallisen keskuspankin vastuu tietojen luovuttamisesta

1. Vastaanottava kansallinen keskuspankki on yksin vastuussa palautusmekanismin tai muiden keskitettyjen luottorekisterien ja tiedonantajien välisten muiden tietopalvelujen luomisesta, mukaan lukien tietojen luovutukseen tiedonantajille sovellettavat menettelyt sekä sen varmistaminen, että tiedonantajat noudattavat 16 e artiklaa.

2. Jos oikeushenkilöllä tai oikeushenkilön osalla, joita raportoidut tiedot koskevat, on oikeus saada pääsy tällaisiin tietoihin, tai jos niillä on oikeus pyytää tietojen oikaisua tai poistamista, mukaan lukien tapaukset, joissa tiedot toimitetaan tiedonantajille palautusmekanismin tai keskitettyjen luottorekisterien muiden tietopalvelujen tarkoituksia varten, kansallisten keskuspankkien on otettava käyttöön menettelyitä, joita noudattaen a) annetaan pääsy tietoihin, b) pyydetään tiedonantajilta virheellisten tietojen oikaisua, c) annetaan tiedonantajille tiedot siitä, kenelle tiedot on annettu.

3. Jos esitetään valituksia liittyen palautusmekanismiin sisällytettyihin ja toisen kansallisen keskuspankin tiedonsiirroista johdettuihin tietoihin, nämä valitukset vastaanottavan kansallisen keskuspankin on oltava yhteydessä tiedot EKP:lle toimittaneeseen kansalliseen keskuspankkiin ja tehtävä yhteistyötä tiedon paikkansapitävyyden tutkimiseksi ja vastauksen laatimiseksi velalliselle vaateen johdosta.

▼B







VI LUKU

TIETOJEN LAADUNHALLINTA

▼M2

17 artikla

Toimitus

1. Kansalliset keskuspankit toimittavat näiden suuntaviivojen mukaisesti ilmoitettavat tilastotiedot sähköisesti EKP:n täsmentämällä tavalla. Sähköisessä muodossa olevien tilastotietojen vaihdossa käytetään EKPJ:n vahvistamaa muotoa.

2. Mikäli 1 kohtaa ei sovelleta, kansalliset keskuspankit voivat käyttää tilastotietojen toimittamiseen muita tapoja EKP:n etukäteen antamalla suostumuksella.

▼B

18 artikla

Tietojen laadunhallinta

1. Kansallisten keskuspankkien on seurattava EKP:lle toimitettavien luottotietojen ja vastapuolten viitetietojen laatua ja luotettavuutta ja varmistettava niiden laatu ja luotettavuus sekä tehtävä tiivistä yhteistyötä EKP:n kanssa osana kokonaisvaltaista tietojen laadunhallintaa, tämän kuitenkaan rajoittamatta EKP:n tarkistamisoikeutta, josta on säädetty asetuksessa (EY) N:o 2533/98 ja asetuksessa (EU) 2016/867 (EKP/2016/13).

2. Kansallisten keskuspankkien on määriteltävä edellytykset, joiden täyttymättä jääminen aiheuttaa tiedonantajilta saatujen tietojen hylkäämisen.

3. Kansallisten keskuspankin on seurattava tarkasteltavia toimijoita, joita koskevat tiedot on hylätty, ja edistystä, jota on saavutettu raportointijaksojen välillä. Kansallisten keskuspankkien on ilmoitettava EKP:lle tällaisen seurannan tuloksista.

4. Kansallisten keskuspankkien on varmistettava luottotietojen ja vastapuolten viitetietojen laatu, tehtävä laaduntarkistuksia ja ylläpidettävä laatua varmistaakseen i) lopputietojoukon kokonaislaadun; ii) luottotietojen ja vastapuolten viitetietojen yhdenmukaisuuden ja iii) yhdenmukaisuuden muihin tilastoihin nähden. Kansallisten keskuspankkien on erityisesti ennen luottotietojen ja vastapuolten viitetietojen toimittamista EKP:lle varmistettava, että a) EKP:lle toimitetut tiedostot ovat tietojen toimittamista EKP:lle koskevien teknisten määrittelyjen mukaisia; b) jokainen tieto on yksilöity yksilöllisellä tunnisteellaan; c) jokaisella sopimuksella, josta syntyy luottoriski samalle tarkasteltavalle toimijalle, on yksilöllinen sopimustunniste, ja että tällaista tunnistetta ei käytetä milloinkaan uudelleen yksilöimään mitään muuta saman tarkasteltavan toimijan kanssa tehtyä sopimusta; d) tarkasteltavan toimijan jokaisella sopimuksella on yksilöllinen instrumenttitunniste, ja että tätä tunnistetta ei käytetä milloinkaan uudelleen yksilöimään mitään muuta samaan sopimukseen ja samaan tarkasteltavaan toimijaan liittyvää instrumenttia; e) jokaisella saman tarkasteltavan toimijan saamalla suojalla on oma suojaustunniste, ja että tätä tunnistetta ei käytetä milloinkaan uudelleen yksilöimään mitään muuta samaan tarkasteltavaan toimijaan liittyvää suojausta; f) toimitettavat luottotiedot ja vastapuolten viitetiedot ovat täydellisiä ja yhdenmukaisia; ▼M2 g) kaikki instrumentit liittyvät vastapuoliin, jotka on rekisteröity RIAD-järjestelmään ja joihin viitataan vastaavalla vastapuolitunnisteella (RIAD-koodi) tiedonantajien antamien tietojen perusteella. ▼B

5. Kansallisten keskuspankkien, jotka toimittavat asetuksen (EU) 2016/867 (EKP/2016/13) liitteessä olevan taulukkokokonaisuuden 1 tai taulukkokokonaisuuden 2, on ennen luottotietojen toimittamista EKP:lle tarkastettava ja varmistettava, että vaaditut vastapuolten viitetiedot on jokaisen ilmoitettavan instrumentin ja instrumenttiin liittyvän vastapuolen osalta rekisteröity RIAD-tietokantaan kaikista vastapuolista.

6. Kansallisten keskuspankkien toimittamien luottotietojen ja vastapuolten viitetietojen on oltava yhdenmukaisia niiden tietojen kanssa, jotka on tallennettu kansallisiin tietokantoihin kansallisella tasolla käytettävien tietojen laadunhallintatoimintojen seurauksena.

7. Jos kaksi kansallista keskuspankkia toimittaa 6 artiklan mukaisesti EKP:lle luottotietoja tarkasteltavista toimijoista, jotka ovat tietoja antavan jäsenvaltion ulkomaisia sivukonttoreita, kumpikin kansallinen keskuspankki on vastuussa ilmoittamiensa tietojen laadusta. Erityisesti silloin, jos kaksi kansallista keskuspankkia tekevät järjestelyn, jonka mukaan ne jakavat vastuun toissijaisesta raportoinnista, asianomaisten kansallisten keskuspankkien on varmistettava, että kansallisen keskuspankin ilmoittamat luottotiedot ja vastapuolten viitetiedot ovat yhdenmukaisia toisen asianomaisen kansallisen keskuspankin ilmoittamien luottotietojen ja vastapuolten viitetietojen kanssa. EKP lähettää tätä tarkoitusta varten ja sen jälkeen kun tiedot on tallennettu AnaCreditiin, toimitetut tiedot asianomaisille kansallisille keskuspankeille sen varmistamiseksi, että kummallekin niistä ilmoitetut luottotiedot ja vastapuolten viitetiedot ovat yhdenmukaisia.

8. Kansallisten keskuspankkien on tarkastettava luottotietojen ja vastapuolten viitetietojen yhdenmukaisuus ja täsmällisyys vertaamalla niitä muihin tietosarjoihin, joita on kerätty kansallisella tasolla kansallisen tai unionin lainsäädännön perusteella, silloin, kun ne ovat saatavilla. Kansallisten keskuspankkien on otettava huomioon eroavaisuudet niiden tietosarjojen menetelmissä ja oikea-aikaisuudessa, joita käytetään arvioitaessa AnaCreditissä olevien tietojen laatua.

9. AnaCredit toimittaa automaattisesti kustakin tarkasteltavaa toimijaa, raportoinnin viitepäivämäärää ja raportoinnin tyyppiä koskevien luottotietojen toimituksesta eli asetuksen (EU) 2016/867 (EKP/2016/13) liitteessä I olevien taulukkokokonaisuuksien 1 ja 2 kuukausittaisista tietoattribuuteista ja kyseisen asetuksen liitteessä I olevan taulukkokokonaisuuden 2 neljännesvuosittaisista tietoattribuuteista tiedot toimittavalle kansalliselle keskuspankille vastaanottovahvistuksen, jossa todetaan, onko järjestelmä tallentanut tiedoston vai hylännyt sen. Jälkimmäisessä tapauksessa viestissä todetaan hylkäämisen syyt.

10. EKP:n on arvioitava luottotietoja ja vastapuolten viitetietoja soveltamalla oikeellisuustarkistusten sarjaa tiiviissä yhteistyössä kansallisten keskuspankkien kanssa. Arviointi on suoritettava oikea-aikaisesti. EKP ja kansalliset keskuspankit voivat koordinoida yhdessä tietojen laadunhallintaa siten, että ne ottavat huomioon laadunvalvontamittarien ja laadunvalvontatavoitteiden välisen poikkeaman merkityksen sekä kansallisella että euroalueen tasolla.

11. Aina kun toimitetaan tarkasteltavaa toimijaa, raportoinnin viitepäivämäärää ja raportoinnin tyyppiä koskevia luottotietoja, jotka tallennetaan AnaCreditiin, AnaCreditin välityksellä toimitetaan automaattisesti vastaanottovahvistus, jossa ilmoitetaan oikeellisuustarkistusten tulokset. Tässä viestissä esitetään yksityiskohtaisesti tiedot, jotka eivät läpäisseet AnaCreditin oikeellisuustarkistuksia, ja oikeellisuustarkistus, jossa virhe ilmeni.

12. Jos tarkasteltava toimija on tietoja antavan jäsenvaltion ulkomainen sivukonttori, ja kaksi kansallista keskuspankkia antaa tietoja tarkasteltavasta toimijasta: a) edellä 11 kohdassa mainitut viestit toimitaan molemmille asianomaisille kansallisille keskuspankeille, ja b) kumpikin kansallinen keskuspankki on vastuussa taulukkokokonaisuuteen sisältyvän tiedon laadusta. Kumpikin kansallinen keskuspankki on erityisesti vastuussa oikeellisuustarkistuksista, joilla varmistetaan asetuksen (EU) 2016/867 (EKP/2016/13) liitteessä I olevissa taulukkokokonaisuuksissa 1 ja 2 ilmoitettujen tietojen yhdenmukaisuus ja luotettavuus. Tätä tarkoitusta varten kummankin kansallisen keskuspankin on varmistettava siinä taulukkokokonaisuudessa ilmoitettujen tietojen oikeellisuus, josta kukin kansallinen keskuspankki on vastuussa.

▼M2

13. Kansallisten keskuspankkien on otettava käyttöön tiedonantajia varten tarvittavat mekanismit ja seurattava niitä oikaistakseen ja korjatakseen ilmoitettuja luottotietoja ja vastapuolten viitetietoja, jotka eivät läpäise AnaCreditin laadunvalvontavaatimuksia, jotta kansalliset keskuspankit pystyvät toimittamaan korjaukset 19 artiklan mukaisesti.

▼B

14. EKP:n ja kansallisten keskuspankkien on toimitettava laaturaportti EKP:n neuvostolle kahden vuoden välein, jotta voidaan seurata kerättyjen tietojen laadun varmistavien tietojen keruuta, tarkistusta, käsittelyä ja jakamista koskevien asianmukaisten menettelyjen toteuttamista. Laaturaporttien on katettava sekä luottotiedot että vastapuolten viitetiedot, ja niissä on annettava tietoa myös menetelmistä ja menettelyistä, joita kansalliset keskuspankit ovat ottaneet käyttöön antaakseen kotimaisille vastapuolille yksilölliset tunnisteet. Ensimmäinen laaturaportti laaditaan joulukuussa 2020, jolloin viitepäivämääränä on syyskuu 2020.

▼M2

19 artikla

Korjaukset

1. Kansallisten keskuspankkien on toimitettava EKP:lle kaikki tiedonantajilta saadut luottotietoja ja vastapuolen viitetietoja koskevat korjaukset asetuksen (EU) 2016/867 (EKP/2016/13) mukaisesti heti kun ne on käsitelty, seuraavalla tavalla: a) kuukausittaisen raportoinnin osalta kansalliset keskuspankit toimittavat korjaukset sitä raportoinnin viitepäivämäärää, jota koskevat tiedot ilmoitettiin asianomaisen tiedontuotantojakson aikana, välittömästi edeltäviltä kahdeltatoista raportoinnin viitepäivämäärältä; b) neljännesvuosittaisen raportoinnin osalta kansalliset keskuspankin toimittavat korjaukset sitä raportoinnin viitepäivämäärää, jota koskevat tiedot ilmoitettiin asianomaisen tiedontuotantojakson aikana, välittömästi edeltäviltä neljältä raportoinnin viitepäivämäärältä.

Ensimmäistä alakohtaa sovellettaessa asianomaisena tiedontuotantojaksona pidetään sitä tiedontuotantojaksoa, jonka aikana kansallinen keskuspankki ensimmäisen kerran tuli tietoiseksi virheistä tai puuttuvista tiedoista.

2. Kansalliset keskuspankit toimittavat korjaukset EKP:lle asetuksen (EU) 2016/867 (EKP/2016/13) liitteessä V olevassa 4 kohdassa vahvistettuja tarkistuksia koskevia vähimmäisvaatimuksia noudattaen.

3. Kansalliset keskuspankit toimittavat EKP:lle tiedonantajien ilmoittamat korjaukset 1 kohdassa tarkoitettuja viitepäivämääriä edeltäviltä viitepäivämääriltä, mikäli kumpikin seuraavista ehdoista soveltuu: a) EKP on antanut suostumuksensa etukäteen; b) kyseessä olevat korjaukset parantavat tietojen laatua ja varmistavat yhtenäisyyden suhteessa kansallisiin tietokantoihin tallennettuihin tietoihin.

4. Kansalliset keskuspankit toteuttavat tiedonantajien kanssa järjestelyt, jotka mahdollistavat sen, että kansalliset keskuspankit voivat toimittaa tiedot EKP:lle viipymättä.

5. EKP käsittelee korjaukset ja tallentaa ne jaettuun tietokantaan ilman aiheetonta viivästystä sen jälkeen, kun ne on saatu kansallisilta keskuspankeilta. EKP ilmoittaa kansallisille keskuspankeille, joita asia koskee, tietojen laadun arvioinnin lopputuloksesta.

▼M2

19 a artikla

Raportointiaikataulu

EKP ilmoittaa kunakin vuonna syyskuun loppuun mennessä kansallisille keskuspankeille seuraavan vuoden tarkat toimituspäivät raportointiaikataulun muodossa. Kansalliset keskuspankit raportoivat näissä suuntaviivoissa tarkoitetut tilastotiedot tämän raportointiaikataulun mukaisesti.

▼B







VII LUKU

LOPPUSÄÄNNÖKSET

20 artikla

Yksinkertaistettu muutosmenettely

EKP:n johtokunnalla on oikeus tehdä tilastokomiteaa kuultuaan näiden suuntaviivojen liitteisiin mitä tahansa teknisiä muutoksia, kunhan näillä muutoksilla ei muuteta suuntaviivojen perustana olevaa käsitteellistä viitekehystä eikä lisätä tiedonantajille tai kansallisille keskuspankeille raportoinnista aiheutuvaa rasitetta. Johtokunnan on ilmoitettava viipymättä tällaisista muutoksista EKP:n neuvostolle.

21 artikla

Voimaantulo

Nämä suuntaviivat tulevat voimaan päivänä, jona ne annetaan tiedoksi niiden jäsenvaltioiden kansallisille keskuspankeille, joiden rahayksikkö on euro.

22 artikla

Osoitus

Nämä suuntaviivat on osoitettu kaikille eurojärjestelmän keskuspankeille.









LIITE I

AnaCreditin vastapuolten yksilöiminen ja viitetietojen hallinta ”Register of Institutions and Affiliates Database” (RIAD) -tietokannassa

1. Prosessikaavion taustalla olevat yleiset oletukset

1.1 Oletuksena on, että kaikki kansalliset keskuspankit ylläpitävät kansallista viitetietosarjaa, jossa vastapuolilla (sekä kotimaisilla että ulkomaisilla) on yksilöllinen tunniste eikä kansallisella tasolla ole päällekkäisyyksiä (eli niillä on yksilöllinen ja yksinomainen sisäinen kansallisen keskuspankin tunniste). Tämä merkitsee sitä, että vaikka eri tiedonantajat samassa jäsenvaltiossa saattavat käyttää eri vastapuolten tunnisteita, joilla viitataan vastapuoleen niiden viestiessä asianomaisen kansallisen keskuspankin kanssa, kansallinen keskuspankki viime kädessä varmistaa sen, että kaikki tällaiset tunnisteet liittyvät yhteen olemassa olevaan vastapuoleen.

1.2 Tarvittaessa päällekkäisyyksien välttämiseksi (esim. silloin jos sama vastapuoli on rekisteröity kahdesti kansalliseen viitetietosarjaan) kansallinen keskuspankki yhdistää vastapuolitunnisteet, joita tiedonantajat käyttävät antaessaan tietoja kansalliselle keskuspankille, yhdeksi sisäiseksi kansallisen keskuspankin tunnisteeksi. Kun kansalliset keskuspankit toimittavat tietoja RIAD-tietokantaan ja AnaCreditiin, ne viime kädessä yhdistävät tarvittaessa tällaiset sisäiset kansallisten keskuspankkien tunnisteet yhdeksi RIAD-koodiksi.

2. Kaaviota koskevat huomautukset:

2.1 ”Tunnettu” vastapuoli on vastapuoli, joka on jo rekisteröity RIAD-tietokantaan ja jonka RIAD-koodin tiedot antava kansallinen keskuspankki tuntee.

2.2 Uusi vastapuoli voidaan rekisteröidä RIAD-tietokantaan vain sillä edellytyksellä, että annetaan tarvittava viitetietoattribuuttien vähimmäissarja (”hyväksyttävä tieto”), kuten RIAD-vaatimuksissa edellytetään.

2.3 RIAD-tietokannassa ei sallita sitä, että uusi vastapuoli rekisteröidään samoilla tunnuksilla (oikeushenkilötunnus ja/tai kansallinen tunnus) kuin olemassa oleva vastapuoli.

2.4 Kukin kansallinen keskuspankki voi päättää määritellä, onko toisen kansallisen keskuspankin rekisteröimä kansallinen vastapuoli olemassa olevan vastapuolen kanssa päällekkäinen tai onko se myös keskustunnistepalvelun ulkopuolella, esim. käyttämällä omaa sisäistä prosessiaan (vastaavuuksia hakeva algoritmi) tätä tarkoitusta varten.

2.5 Keskustunnistepalvelu on RIAD-tietokannan toiminto, joka hakee potentiaalisia päällekkäisyyksiä samaan maahan sijoittautuneiden olemassa olevien vastapuolten joukosta kohdennetun ”vastaavuuksia hakevan työkalun” avulla aina kun uusi vastapuoli rekisteröidään järjestelmään väliaikaisella RIAD-koodilla. Vastapuolet, jotka on käsiteltävä vastaavuuksia hakevalla työkalulla, otetaan ”tallennusjonoon”, kun vastaavuuksien hakuprosessin lopputulos kerätään puolestaan ”tulosjonoon” ja esitetään toimivaltaiselle kansalliselle keskuspankille kohdennetun automaattisen tietojenpalautuksen avulla sen lopullista arviointia varten.

2.6 Toimivaltainen kansallinen keskuspankki tarkastelee RIAD-tietokannasta saatujen mahdollisten päällekkäisyyksien luetteloa ja valitsee kunkin vastapuolen, jolla on väliaikainen RIAD-koodi, osalta parempana pitämänsä vaihtoehdon luettelosta (vastaavuus) tai päättää, että mitään vaihtoehtoa ei viime kädessä valita luettelosta (ei vastaavuutta).

2.7 Vastapuolen ”päällekkäisyyksien poisto” on menettely, jossa toimivaltainen kansallinen keskuspankki päättää RIAD-tietokantaan rekisteröityjen kahden vastapuolten välisen onnistuneen vastaavuuksien haun jälkeen, kumpi vastapuoli on mitätöitävä (”jäädytetty vastapuoli”) ja kumpi säilytetään järjestelmässä (”olemassa oleva vastapuoli”).









LIITE II

Vastuunjako tietoja antavan jäsenvaltion ulkomaisten sivukonttoreiden osalta

Taulukossa esitetään vastuunjako, joka koskee sellaisten tarkasteltujen toimijoiden luottotietojen ja vastapuolten viitetietojen raportointia kansallisilta keskuspankeilta EKP:lle, jotka ovat tietoja antavan jäsenvaltion ulkomaisia sivukonttoreita tiedonantajille myönnettyjä poikkeuksia koskevien tietojen perusteella.







Vastuunjako tietoja antavan jäsenvaltion ulkomaisten sivukonttoreiden osalta Kotimaiselle kansalliselle keskuspankille raportoivat tiedonantajat Ei poikkeusta Kerätään vain T2 Raportointi neljännesvuosittain Osittainen poikkeus Täysi poikkeus Isäntävaltion kansalliselle keskuspankille raportoivat tiedonantajat Ei poikkeusta Kotimainen kansallinen keskuspankki: T1&T2 Isäntävaltion kansallinen keskuspankki: T1&T2 Isäntävaltion kansallinen keskuspankki: T1&T2 Isäntävaltion kansallinen keskuspankki: T1&T2 Isäntävaltion kansallinen keskuspankki: T1&T2 Kerätään vain T1 Kotimainen kansallinen keskuspankki: T1&T2 Isäntävaltion kansallinen keskuspankki: T1 Kotimainen kansallinen keskuspankki: T2 T2 vaaditaan (1) Isäntävaltion kansallinen keskuspankki: T1&T2 T2 vaaditaan (1) Isäntävaltion kansallinen keskuspankki: T1&T2 T2 vaaditaan (1) Isäntävaltion kansallinen keskuspankki: T1&T2 Raportointi neljännesvuosittain Kotimainen kansallinen keskuspankki: T1&T2 T1 vaaditaan (2) Kotimainen kansallinen keskuspankki: T1&T2 Kotimainen kansallinen keskuspankki: T1&T2 (Q) Isäntävaltion kansallinen keskuspankki: T1&T2 (Q) Isäntävaltion kansallinen keskuspankki: T1&T2 (Q) Osittainen poikkeus Kotimainen kansallinen keskuspankki: T1&T2 T1 vaaditaan (2) Kotimainen kansallinen keskuspankki: T1&T2 Kotimainen kansallinen keskuspankki: T1&T2 (Q) — — Täysi poikkeus Kotimainen kansallinen keskuspankki: T1&T2 T1 vaaditaan (2) Kotimainen kansallinen keskuspankki: T1&T2 Kotimainen kansallinen keskuspankki: T1&T2 (Q) — — ( 1 ) Jos kotimainen kansallinen keskuspankki a) myöntää poikkeuksen asetuksen (EU) 2016/867 (EKP/2016/13) 16 artiklan 1 kohdan mukaisesti tai b) sallii tietojen ilmoittamisen neljännesvuosittain asetuksen (EU) 2016/867 (EKP/2016/13) 16 artiklan 2 kohdan mukaisesti ja

isäntävaltion kansallinen keskuspankki c) ei myönnä poikkeusta asetuksen (EU) 2016/867 (EKP/2016/13) 16 artiklan 1 kohdan mukaisesti, eikä d) salli tietojen ilmoittamista neljännesvuosittain asetuksen (EU) 2016/867 (EKP/2016/13) 16 artiklan 2 kohdan mukaisesti;

silloin isäntävaltion kansallinen keskuspankki ei voi päättää olla keräämättä lainkaan tai kerätä vain osittain taulukkokokonaisuudessa 2 lueteltuja tietoattribuutteja asetuksen (EU) 2016/867 (EKP/2016/13) 6 artiklan 3 kohdan b alakohdan nojalla, ja sen on toimitettava taulukkokokonaisuudet 1 ja 2 EKP:lle. ( 2 ) Jos isäntävaltion kansallinen keskuspankki a) myöntää poikkeuksen asetuksen (EU) 2016/867 (EKP/2016/13) 16 artiklan 1 kohdan mukaisesti tai b) sallii tietojen ilmoittamisen neljännesvuosittain asetuksen (EU) 2016/867 (EKP/2016/13) 16 artiklan 2 kohdan mukaisesti, eikä

kotimainen kansallinen keskuspankki c) myönnä poikkeusta asetuksen (EU) 2016/867 (EKP/2016/13) 16 artiklan 1 kohdan mukaisesti, eikä d) salli tietojen ilmoittamista neljännesvuosittain asetuksen (EU) 2016/867 (EKP/2016/13) 16 artiklan 2 kohdan mukaisesti;

kotimainen kansallinen keskuspankki ei voi päättää olla keräämättä lainkaan tai kerätä vain osittain taulukkokokonaisuudessa 1 lueteltuja tietoattribuutteja asetuksen (EU) 2016/867 (EKP/2016/13) 6 artiklan 3 kohdan a alakohdan nojalla, ja sen on toimitettava taulukkokokonaisuudet 1 ja 2 EKP:lle.

Huom.

i) T1: tarkoittaa taulukkokokonaisuutta 1, sellaisena kuin se on määritelty asetuksessa (EU) 2016/867 (EKP/2016/13).

ii) T2: tarkoittaa taulukkokokonaisuutta 2, sellaisena kuin se on määritelty asetuksessa (EU) 2016/867 (EKP/2016/13).

▼M2









LIITE III

Tietoattribuutit palautusmekanismeja varten







EKP:n 16 d artiklan mukaisesti toimittamiin tietosarjoihin sisältyvät tietoattribuutit ja tietojenvaihtojärjestelyt palautusmekanismien tarjoamiseksi tiedonantajille Tietoattribuutit Tietosarjat (vähimmäistietosarja tai EKP:n palautusmekanismin tietosarjat (2)) Osallistuvat kansalliset keskuspankit, (3) jotka eivät hyväksy tietojen jakamista 16 c artiklan 1 kohdan mukaisesti Viitetiedot () Kansallisen keskuspankin maa Vähimmäistietosarja ei sovelleta Velkojan maa EKP:n palautusmekanismin tietosarja ES ei hyväksy tietojen jakamista Velallinen: Nimi Vähimmäistietosarja ei sovelleta Velallinen: Oikeushenkilötunnus (LEI) Vähimmäistietosarja ei sovelleta Velallinen: maa Vähimmäistietosarja ei sovelleta Yrityksen pääkonttorin tunniste EKP:n palautusmekanismin tietosarja Perimmäisen emoyrityksen tunniste EKP:n palautusmekanismin tietosarja IT ei hyväksy tietojen jakamista Yhtiömuoto EKP:n palautusmekanismin tietosarja Institutionaalinen sektori EKP:n palautusmekanismin tietosarja Oikeudenkäyntimenettelyn tila ja oikeudenkäyntimenettelyn vireillepanopäivämäärä EKP:n palautusmekanismin tietosarja SK ja ES eivät hyväksy näiden kahden attribuutin jakamista AT ei hyväksy näiden kahden attribuutin jakamista, jos ne viittaavat ”muihin oikeudellisiin toimenpiteisiin” Instrumenttitiedot Tarkasteltavan toimijan tunniste (operatiivinen attribuutti) EKP:n palautusmekanismin tietosarja Sopimuksen tunniste (operatiivinen attribuutti) EKP:n palautusmekanismin tietosarja Instrumentin tunniste (operatiivinen attribuutti) EKP:n palautusmekanismin tietosarja Instrumenttilaji Vähimmäistietosarja ei sovelleta Valuutta EKP:n palautusmekanismin tietosarja AT ei hyväksy tietojen jakamista Voimaantulopäivä EKP:n palautusmekanismin tietosarja AT ja ES eivät hyväksy tietojen jakamista Notariaatti-instrumentti (operatiivinen attribuutti) EKP:n palautusmekanismin tietosarja AT ei hyväksy sellaisten tietojen jakamista, jotka liittyvät instrumentteihin, joiden attribuutti on ”notariaatti-instrumentti” eli instrumentti on annettu uskotun miehen haltuun ja tiedot raportoi tiedonantaja (tarkasteltava toimija), joka ei ole instrumentin velkoja. Oikeudellisesti sitova lopullinen eräpäivä EKP:n palautusmekanismin tietosarja AT ja ES eivät hyväksy tietojen jakamista Sitoumusten määrä voimaantulopäivänä EKP:n palautusmekanismin tietosarja Käyttötarkoitus EKP:n palautusmekanismin tietosarja AT ei hyväksy tietojen jakamista Takautumisoikeus (operatiivinen attribuutti) EKP:n palautusmekanismin tietosarja AT ei hyväksy sellaisiin instrumentteihin liittyvien tietojen vaihtamista, joiden tyyppi on ”myyntisaamiset” tapauksissa, joissa tämän attribuutin arvo on ”ei takautumisoikeutta”. PT ei hyväksy factoring-instrumentteihin liittyvien tietojen jakamista, jos attribuutti on ”ei takautumisoikeutta” ja attribuutti ”maksulaiminlyönti” on 0 tai jos se on olemassa, mutta on alle 90 päivää myöhässä. Rahoitustiedot Tarkasteltavan toimijan tunniste (operatiivinen attribuutti) EKP:n palautusmekanismin tietosarja Sopimuksen tunniste (operatiivinen attribuutti) EKP:n palautusmekanismin tietosarja Instrumentin tunniste (operatiivinen attribuutti) EKP:n palautusmekanismin tietosarja Jäljellä oleva nimellisarvo Vähimmäistietosarjat ei sovelleta Taseen ulkopuolinen arvo Vähimmäistietosarjat ei sovelleta Instrumentin maksurästit EKP:n palautusmekanismin tietosarja ES ei hyväksy tämän attribuutin jakamista, jos se liittyy enintään 90 päivää myöhässä oleviin instrumentteihin AT ei hyväksy tämän attribuutin jakamista, jos suodattimena käytetään erääntymisen päivämäärää Instrumentin erääntymisen päivämäärä EKP:n palautusmekanismin tietosarja AT ja ES eivät hyväksy tietojen jakamista. ES käsittelee tätä attribuuttia operatiivisena attribuuttina, jonka avulla se valitsee instrumentit, jotka ovat enintään 90 päivää myöhässä. Siirretty määrä (operatiivinen attribuutti) EKP:n palautusmekanismin tietosarja Kertynyt korko EKP:n palautusmekanismin tietosarja Vastapuolta ja instrumenttia koskevat tiedot Tarkasteltavan toimijan tunniste (operatiivinen attribuutti) EKP:n palautusmekanismin tietosarja Sopimuksen tunniste (operatiivinen attribuutti) EKP:n palautusmekanismin tietosarja Instrumentin tunniste (operatiivinen attribuutti) EKP:n palautusmekanismin tietosarja Vastapuolen tunniste: velkoja, luotonhallinnoija, alullepanija (operatiivinen attribuutti) EKP:n palautusmekanismin tietosarja Vastapuolen tunniste: velallinen Vähimmäistietosarja ei sovelleta Vastapuolen rooli (operatiivinen attribuutti) EKP:n palautusmekanismin tietosarja Yhteisvastuita koskevat tiedot Tarkasteltavan toimijan tunniste (operatiivinen attribuutti) EKP:n palautusmekanismin tietosarja Sopimuksen tunniste (operatiivinen attribuutti) EKP:n palautusmekanismin tietosarja Instrumentin tunniste (operatiivinen attribuutti) EKP:n palautusmekanismin tietosarja Vastapuolen tunniste (4) Vähimmäistietosarja ei sovelleta Yhteisvastuun määrä Vähimmäistietosarja ei sovelleta Tilinpäätöstiedot Tarkasteltavan toimijan tunniste (operatiivinen attribuutti) EKP:n palautusmekanismin tietosarja Sopimuksen tunniste (operatiivinen attribuutti) EKP:n palautusmekanismin tietosarja Instrumentin tunniste (operatiivinen attribuutti) EKP:n palautusmekanismin tietosarja Kertyneet luottotappiot EKP:n palautusmekanismin tietosarja AT ei hyväksy tietojen jakamista Saatua suojausta koskevat tiedot Tarkasteltavan toimijan tunniste (operatiivinen attribuutti) EKP:n palautusmekanismin tietosarja Suojauksen tunniste (operatiivinen attribuutti) EKP:n palautusmekanismin tietosarja Suojauksen antajan tunniste (operatiivinen attribuutti) EKP:n palautusmekanismin tietosarja Suojauksen tyyppi EKP:n palautusmekanismin tietosarja AT ei hyväksy tietojen jakamista Instrumenttia ja saatua suojausta koskevat tiedot (5) Tarkasteltavan toimijan tunniste (operatiivinen attribuutti) EKP:n palautusmekanismin tietosarja Sopimuksen tunniste (operatiivinen attribuutti) EKP:n palautusmekanismin tietosarja Instrumentin tunniste (operatiivinen attribuutti) EKP:n palautusmekanismin tietosarja Suojauksen tunniste (operatiivinen attribuutti) EKP:n palautusmekanismin tietosarja ( 1 ) Kansalliset keskuspankit poimivat nämä tiedot RIAD-tietokannasta ainoastaan, jos niillä on merkintä ”F” eli vapaa, mikä tarkoittaa, että tieto ei ole luottamuksellinen ja se voidaan julkaista, tai merkintä ”R”, mikä merkitsee, että attribuutti voidaan 10 artiklan 2 kohdan b alakohdassa sallittujen tarkoitusten lisäksi jakaa tiedot antaneen tiedonantajan kanssa sekä, jollei mahdollisista luottamuksellisuusrajoituksista muuta johdu, muiden tiedonantajien kanssa, eli ainoastaan rajoitettu jakelu on sallittua suuntaviivojen (EU) 2018/876 (EKP/2018/16) mukaisesti. ( 2 ) Ks. määritelmät 2 artiklassa. ( 3 ) Osallistuvat kansalliset keskuspankit yksilöidään niiden jäsenvaltioiden ISO-maakoodeilla. ( 4 ) Kansallisella tasolla säännönmukaisessa toimituksessa vastaanottava kansallinen keskuspankki antaa kotimaisille tiedonantajille ainoastaan tiedot yhteisvelallisista (tunniste ja yhteisvastuun määrä), joilla on lainoja kotimaisilta tiedonantajilta. ( 5 ) Kansalliset keskuspankit voivat käyttää näitä attribuutteja merkitäkseen palautusmekanismissa instrumentit, jotka on kytketty suojaukseen.









LIITE IV

Osallistuminen AnaCreditin palautusmekanismijärjestelmään

Seuraavia keskuspankkeja pidetään näissä suuntaviivoissa tarkoitettuina osallistuvina kansallisina keskuspankkeina ilmoitetusta osallistumisen alkamispäivästä lukien. Päivämäärän 1.4.2020 jälkeen ja ennen asianomaista osallistumisen alkamispäivää kansalliset keskuspankit saavat EKP:n palautusmekanismin tietosarjan testausta varten 16 d artiklan 1 kohdan mukaisesti.







Kansalliset keskuspankit Osallistumisen alkamispäivä Nationale Bank van België/Banque Nationale de Belgique 1.7.2021 Banco de España 1.12.2022 Banca d'Italia 1.7.2021 Oesterreichische Nationalbank 1.7.2021 Banco de Portugal 1.7.2021 Národná banka Slovenska 1.7.2021